Tolak politikus dinosaur, Parlimen Malaysia perlu pemimpin ‘segar’

BANGI, 27 Jamadilawal 1443H, Sabtu – Melihat keadaan negara yang bergelut dengan kemelut kesihatan, ekonomi, politik dan bencana, sudah pasti rakyat mahukan pembaharuan serta mengimpikan sebuah Malaysia yang baharu.

Bagaimanapun, Malaysia yang baharu hanya boleh direalisasikan dengan memilih dan menghantar kepimpinan ‘segar’ ke Parlimen yang bebas daripada cengkaman ‘warlord’, pemimpin politik dinosaur, kaki bodek serta tidak terpalit salah laku termasuk dakwaan kes di mahkamah.

Justeru, Parti BERJASA bersedia untuk memberi pilihan kepada rakyat bagi memilih ‘muka-muka’ baharu yang lebih berwibawa untuk mewakili mereka ke Parlimen pada Pilihan Raya Umum ke-15 (PRU15) nanti.

Ketua Penerangan BERJASA, Hazwan Mohamad berkata, rakyat kian muak melihat kepimpinan lama yang diterajui oleh barisan pimpinan politik dinosaur, dengan membawa negara bergerak ke belakang.

“Kepimpinan dengan gaya lama, dipenuhi rasuah, politik wang, budaya ‘warlord’, membodek, salah guna kuasa dan kronisme yang akhirnya memberi kesan kepada produktiviti negara dan rakyat.

“Saya tidak berselindung lagi untuk mengajak semua rakyat Malaysia untuk memilih bakal-bakal calon dari Parti BERJASA Malaysia yang akan dibariskan dalam PRU15,” katanya dalam kenyataan, hari ini.

Beliau berkata, negara terpaksa berdepan dengan ketidaktentuan senario politik yang hampir pasti menunjukkan tanda jelas bahawa PRU15 akan berlaku dalam tahun ini.

Maka, katanya, rakyat sekali lagi perlu berhadapan dengan aktor-aktor politik serta lakonan mereka yang hanya menabur janji dan wang untuk terus kekal berkuasa.

“Dalam keadaan pandemik COVID-19 yang masih belum reda, ditambah pula varian baharu yang membimbangkan Omicron. Bahkan, kita juga terpaksa berdepan pasca bencana banjir yang mengorbankan puluhan nyawa dan ribuan mangsa lain tinggal sehelai sepinggang.

“Ini merupakan cabaran besar buat rakyat yang masih lelah bernafas akibat penutupan sektor ekonomi melalui dasar Perintah Kawalan Pergerakan (PKP) yang dibuat kerajaan sebelum ini, ditambah pula dengan perkembangan ekonomi yang masih lagi tidak begitu memberangsangkan,” katanya.

Dengan kewujudan Omicron, beliau berkata, rakyat kini bertambah gusar sekiranya kerajaan menggunakan semula dasar seperti sebelum ini.

Katanya, pelaksanaan semula PKP dan penutupan sektor ekonomi pasti memberi kesan berganda kepada rakyat dan perkembangan pendidikan pelajar yang terikat dengan kaedah secara atas talian.

“Ratusan juta ringgit dikhabarkan oleh menteri yang berkelana jauh ke negara tembok besar sehingga ke pergunungan salji, namun ianya masih tidak mampu untuk memberikan kelegaan kepada rakyat yang masih berbunyi perut anak dan isteri.

“Bertambah resah dan gelisah pula apabila kos barang mentah naik 100 peratus tanpa solusi yang mampan ditawarkan oleh pemerintah.

“Dalam masa sama, rakyat tertekan dengan kehilangan pekerjaan, gaji yang tidak setimpal dan tidak meningkat,” katanya.


Hamas kecam cubaan ‘mengisraelkan’ pendidikan Palestin

GAZA, 1 Muharram 1444H, Sabtu – Pergerakan Perjuangan Islam Palestin (Hamas) mengecam cubaan ‘mengisraelkan’ pendidikan Palestin di Baitulmaqdis yang diduduki.

Dalam satu kenyataan yang dikeluarkan semalam, Hamas mendedahkan tindakan Israel untuk menghapuskan sejarah dan memutarbelitkan identiti Palestin, selain menyekat sebarang prospek untuk meningkatkan persekitaran pendidikan di sekolah Palestin.

Kenyataan Hamas itu dibuat susulan keputusan Israel untuk menutup lima sekolah Palestin atas alasan mempunyai unsur hasutan terhadap negara dan tentera Israel dalam kandungan buku teks mereka.

“Kami menegaskan bahawa percubaan untuk ‘mengisraelkan’ kurikulum Palestin dan menyasarkan institusi pendidikan Palestin pasti akan gagal dalam menghadapi daya tahan dan kesedaran Palestin yang semakin meningkat,” kata Hamas.

Justeru, Hamas menggesa supaya usaha dan sumber digembleng untuk memperkukuhkan pendidikan Palestin di Baitulmaqdis, agar rakyat mendapatkan semula hak mereka terutama dalam pendidikan.

Menurut sumber, penutupan lima cawangan Sekolah Al-Eman menyebabkan 1,755 pelajar Palestin hilang hak pendidikan mereka.

Langkah Israel itu bukan hanya membabitkan sekolah, bahkan juga Kolej Al-Ibrahimiyah yang mempunyai 288 pelajar. – Agensi


Kawal selia dana politik: Sebuah badan baharu mungkin dibentuk

BANGI, 18 Muharam 1444H, Selasa – Kerajaan tidak menolak kemungkinan mewujudkan sebuah badan baharu khusus untuk memantau sumbangan pihak luar kepada parti politik tempatan.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata, perkara itu antara cadangan penggubalan perundangan untuk dana politik.

“Ini antara opsyen Suruhanjaya Pilihan Raya (SPR) selain Jabatan Pendaftaran Pertubuhan (RoS) agak keberatan untuk tugas ini.

“Pihak SPR dan RoS dilihat lebih sesuai untuk tugas itu, namun ada kemungkinan tanggungjawab tersebut lebih sesuai dilakukan agensi bebas lain,” katanya seperti dipetik portal berita tempatan, hari ini.

Wan Junaidi pada masa sama turut mengarahkan Pusat Governan, Integriti dan Antirasuah Nasional (GIACC) memperhalusi pelbagai cadangan lain sebelum draf rang undang-undang (RUU) itu dikemukakan kepada Kabinet.

“Setakat ini, pihak GIACC sudah mengenal pasti model daripada sembilan negara yang berbeza untuk dipelajari dan dijadikan rujukan tetapi perlu disesuaikan dengan Malaysia.

“Amerika Syarikat (AS) sebelum ini pernah dijadikan model perbandingan dalam isu dana politik sedangkan pelaksanaan di negara itu sendiri agak teruk dan diragui banyak pihak,” jelasnya.

Sabtu lalu, Wan Junaidi mengumumkan RUU Sumbangan Politik bakal dibentangkan di Parlimen Oktober depan selepas beberapa aspek diteliti.

Bahagian Hal Ehwal Undang-Undang Jabatan Perdana Menteri juga telah melakukan mesyuarat berhubung perkara itu bersama beberapa agensi yang berkaitan, Jumaat lalu.


Cukuplah amal budaya tak matang, sindir-menyindir demi ummah

Oleh Zuhayati Yazid

BANGI, 29 Jamadilakhir 1443H, Selasa – Biarpun UMNO dan PAS kini membawa haluan berbeza dalam Pilihan Raya Negeri (PRN) Johor, tidak bermakna Muafakat Nasional (MN) sudah berada di jalan penamat serta tidak dapat dipulihkan dan diselamatkan lagi.

Sebaliknya, kerjasama dua parti itu masih boleh berlangsung namun perlu mengikut kerangka berbeza bersesuaian dengan keadaan semasa, kata Pensyarah Kanan Kolej Undang-Undang, Pengajian Kerajaan dan Antarabangsa, Universiti Utara Malaysia (UUM), Dr Kamarul Zaman Yusoff.

Beliau berkata, perkembangan dalam PRN Melaka serta beberapa peristiwa lain sebelum ini telah menjarakkan hubungan UMNO dan PAS, terutama setelah parti Islam itu mengambil langkah bersama-sama dengan Parti Pribumi Bersatu Malaysia (Bersatu) melalui Perikatan Nasional (PN).

“Semua tahu Bersatu adalah musuh ketat UMNO, jadi bila PAS bergabung bersama-sama Bersatu serta menjadikan kemasukan Bersatu sebagai syarat untuk penerusan kerjasamanya dengan UMNO, maka UMNO pasti menolaknya.

“Disebabkan hal ini, demi kepentingan ummah dan negara, kemungkinan boleh dibuat kerangka kerjasama baharu dalam setiap parti dengan memberi autonomi kepada pimpinan di peringkat negeri-negeri memutuskan keperluan kerjasama tersebut,” katanya kepada Ismaweb.net, hari ini.

Beliau berkata demikian sebagai mengulas keadaan politik semasa yang menyaksikan perpecahan semakin ketara antara PAS dan UMNO sehingga masing-masing membawa haluan sendiri.

Hubungan yang konon dikatakan seperti ‘adik-beradik’ sebelum ini dilihat renggang sejak PAS memilih untuk bersama dengan Bersatu di dalam PN, sekali gus menyebabkan kewujudan Muafakat Nasional semakin samar.

Tegas Dr Kamarul Zaman, ketiadaan kerjasama di peringkat negeri tertentu seperti di Melaka dan Johor, tidak seharusnya menjadi penghalang untuk UMNO serta PAS meneruskan kerjasama mereka di negeri-negeri yang memerlukan mereka bekerjasama.

“Tidak menjadi masalah untuk UMNO bergerak sendiri di negeri-negeri yang mereka punyai kekuatan yang cukup jika ini yang dimahukan pimpinan di peringkat negeri, begitu juga dengan PAS yang boleh bergerak sendiri di negeri-negeri kubu kuat mereka seperti di Kelantan dan Terengganu,” katanya lagi.

Beliau dalam masa sama berpandangan, tidak mustahil di negeri-negeri yang mana kedua-dua parti akan gagal membentuk kerajaan sekiranya tiada kerjasama dibentuk, seperti di Selangor dan Pulau Pinang.

Malah, keadaan sama juga perlu diteruskan di peringkat Persekutuan dan menjadi keperluan untuk mereka terus bekerjasama.

Justeru, semua pihak perlu berlapang dada untuk bersaing secara sihat serta menghentikan kata-mengata dan sindir-menyindir antara satu sama lain demi memastikan kerjasama di negeri-negeri lain tidak terjejas.

“Cukup-cukuplah amalkan budaya tidak matang sebaliknya berdamai dan hormati sesama sendiri demi mantapkan ummah,” katanya.


Tangani isu alkohol, judi intipati Belanjawan Alternatif 2021 BERJASA

Oleh Ainul Illia Meor Suzurudin

BANGI, 14 Rabiulawal 1442H, Sabtu – Agenda besar mengurangkan impak industri alkohol dan judi antara intipati yang terdapat dalam Belanjawan Alternatif 2021 Barisan Jemaah Islamiah Se-Malaysia (BERJASA).

Bertemakan ‘Rakyat Dijaga, Watan Dibina’, dokumen belanjawan yang julung kali dihasilkan itu bakal dilancarkan dalam masa terdekat.

Terdapat lima teras yang menjadi fokus utama di dalam dokumen berkenaan iaitu Pemulihan Pandemik; Pemantapan Taraf Hidup Rakyat; Agenda Ekonomi Hijau; Pengukuhan Fiskal Kerajaan dan Urus Tadbir Perbendaharaan Negara.

Ketua Angkatan Pemuda-Pemudi BERJASA (ANGKASA), Hazwan Mohamad mendedahkan, cadangan Belanjawan Alternatif 2021 merangkumi pelan jangka masa pendek dan juga panjang.

Tegasnya, sektor kesihatan awam antara perkara yang dititikberatkan supaya negara yang menghadapi impak pandemik atau krisis kesihatan di masa hadapan dapat belajar daripada mana-mana kesilapan yang dilakukan sebelum ini.

Manakala dalam agenda Pemantapan Taraf Hidup Rakyat pula, dedahnya lagi, BERJASA bakal menitikberatkan isu penggangguran anak muda serta menyentuh berkenaan sektor pekerjaan yang mula membuang pekerja.

“Kita sentuh juga soal impak sosial. Kita beri cadangan untuk mengurangkan kesan negatif industri alkohol dan perjudian.

“Selain itu, pembangunan dan survival rakyat marhaen di pedalaman Sabah dan Sarawak perlukan perancangan khusus. Ini juga diletakkan dalam belanjawan BERJASA,” katanya ketika dihubungi Ismaweb.net, hari ini.

Belanjawan 2021 dijadualkan dibentang oleh kerajaan pada 6 November ini.

Perdana Menteri, Tan Sri Muhyiddin Yassin memberi bayangan kerajaan akan menumpukan usaha memerangi habis-habisan pandemik COVID-19 dalam Belanjawan 2021.

Katanya, sebelum ini sebanyak RM305 bilion (telah digunakan) dan Belanjawan 2021 akan memberi tumpuan dalam usaha mengawal pandemik COVID-19 supaya ia tidak menular.


Ahli politik Sweden salah guna prinsip kebebasan bersuara

BANGI, 1 Rejab 1444H, Isnin – Tindakan biadab ahli politik Sweden-Denmark, Rasmus Paludan yang membakar naskah al-Quran di Stockholm, Sabtu lalu mesti dibantah kerana menyalahgunakan prinsip kebebasan bersuara.

Justeru, Jabatan Perdana Menteri (Hal Ehwal Agama) menggesa pemerintah Sweden supaya mengambil tindakan tegas terhadap perbuatan provokatif yang bertujuan mewujudkan ketidaktenteraman masyarakat dunia.

Menterinya, Datuk Mohd Naim Mokhtar berkata, kenyataan tegas Perdana Menteri, Datuk Seri Anwar Ibrahim yang mengutuk sekerasnya tindakan Paludan itu juga membuktikan kesungguhan Malaysia menentang sebarang bentuk keganasan serta kebencian khususnya Islamofobia.

“Jabatan Perdana Menteri (Hal Ehwal Agama) juga menyeru seluruh masyarakat menghormati kemuliaan agama Islam, membudayakan dialog dan menyemarakkan nilai-nilai kehormatan sejagat bagi mewujudkan keharmonian hidup masyarakat dunia hari ini,” katanya dalam kenyataan, hari ini.

Paludan – tokoh berhaluan kanan parti Stram Kurs – bertindak melampau membakar al-Quran di hadapan Kedutaan Turkiye selepas mendapat permit kerajaan Sweden dengan dikawal ketat pasukan polis.

Aksi biadab Paludan yang turut menghina Islam itu menyebabkan Turkiye bertindak balas membatalkan lawatan Menteri Pertahanan Sweden, Pal Jonson ke negara berkenaan.

Beberapa negara Islam lain juga mengecam perbuatan kurang ajar pemimpin yang turut memiliki kerakyatan Denmark itu sebagai provokasi kebencian amat melampau.


Wang dalam akaun saya cukup bayar kad kredit, tak perlu dana yayasan

KUALA LUMPUR, 24 Syawal 1443H, Rabu – Bekas Timbalan Perdana Menteri Datuk Seri Dr Ahmad Zahid Hamidi memberitahu Mahkamah Tinggi hari ini bahawa baki wang dalam akaun peribadinya lebih daripada mencukupi untuk membayar kad kredit miliknya tanpa menggunakan dana Yayasan Akalbudi (YAB).

Ahmad Zahid, 69, berkata akibat kecuaian bekas setiausaha eksekutifnya, Mejar Mazlina Mazlan @ Ramly, wanita itu telah membayar kad kredit peribadinya menggunakan cek yayasan itu.

“Baki setiap bulan dalam akaun peribadi saya lebih daripada mencukupi untuk membayar kad-kad kredit peribadi saya,” katanya.

Beliau berkata demikian ketika disoal peguamnya Hamidi Mohd Noh semasa membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.

Kepada soalan Hamidi, mengapa Mazlina menggunakan cek YAB untuk menjelaskan bil kad kredit berkenaan, Ahmad Zahid berkata Mazlina telah melakukan kecuaian dengan membayar kad kredit menggunakan cek YAB.

“Mazlina dalam keterangannya di mahkamah sebelum ini juga mengakui telah melakukan kecuaian yang mana dia tidak tahu, tidak pasti dan tidak ingat berkenaan pengurusan bil-bil kad kredit,” katanya.

Terdahulu, Ahmad Zahid dirujuk dengan baki wang dalam akaun Maybank miliknya antara 2014 hingga 2016 yang menunjukkan baki minimum sebanyak RM100,000 dan maksimum RM600,000 manakala bil kad kreditnya minimum RM600 dan maksimum RM215,000, dalam tempoh sama.

Pada perbicaraan sebelum ini, Ahmad Zahid memberitahu mahkamah bahawa Mazlina yang diamanahkan untuk menjaga akaun peribadinya dan YAB, melakukan pelbagai kecuaian antaranya gagal memahami dan membaca penyata kad kredit miliknya sehingga menyebabkan pembayaran kad kredit tidak mencukupi dan berlebihan.

Bagi 12 pertuduhan pecah amanah, Ahmad Zahid didakwa menggunakan dana YAB untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, pemindahan wang ke firma guaman dan sumbangan kepada Persatuan Bola Sepak Polis Diraja Malaysia.

Ahli Parlimen Bagan Datuk itu didakwa melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Jan 2014 dan 23 Dis 2016.

Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.

Perbicaraan di hadapan Hakim Datuk Collin Lawrence Sequerah bersambung. – Bernama


90 tan abu al-Quran, buku agama rosak dilupus ke dalam laut

BANGI, 4 Jamadilawal 1444H, Selasa – Sebanyak 90 tan metrik abu al-Quran dan buku agama yang rosak akibat banjir tahun lalu, telah dilupuskan dengan dilepaskan di perairan kira-kira 13 batu nautika berdekatan Pulau Angsa.

Pengerusi Jawatankuasa Hal Ehwal Agama Islam, Hal Ehwal Pengguna dan Industri Halal Selangor, Mohd Zawawi Ahmad Mughni berkata, abu berkenaan dihasilkan daripada kira-kira 350 tan metrik mushaf al-Quran dan buku agama yang rosak.

“Kita mengambil masa hampir setahun untuk menyelesaikan proses mengering, membakar sebelum abu itu dikumpulkan dan dimampatkan berikutan banyak al-Quran dan buku-buku agama yang rosak.

“Kos bagi proses ini mencecah RM900,000 dan abu ini dilupuskan di tengah laut secara berperingkat. Hari ini adalah dan yang terakhir,” katanya seperti dilapor Berita Harian (BH).

Bagaimanapun, beliau berkata, kos bagi program pelupusan itu dibiayai hasil sumbangan Lembaga Zakat Selangor (LZS); Gas Malaysia dan Tabung Infak Jariah Umat Islam Selangor (TIJARI).

Sementara itu, Penolong Pengarah Bahagian Penyelidikan dan Pembangunan Jabatan Agama Islam Selangor (JAIS), Samsul Muhaimin Abdullah Saleh berkata, pada kali ini, pelepasan abu dilaksanakan lebih sempurna dengan menggunakan gelongsor yang dibina khas.

“Gelongsor ini adalah inovasi daripada pihak Qaf International Sdn Bhd, bagi menyantuni abu al-Quran dengan lebih sempurna

“Sebelum ini, kita hanya lontarkan abu ini tetapi selepas diperhalusi, cara menggunakan gelongsor ini lebih sopan dan sempurna,” katanya.


Bank Islam alami gangguan akses

BANGI, 23 Ramadan 1443H, Isnin – Perbankan internet www.bankislam.biz dan aplikasi mudah alih Go by Bank Islam sedang mengalami gangguan akses berikutan jumlah trafik yang tinggi buat masa ini.

Bank Islam Malaysia Berhad (BIMB) memaklumkan perkara itu melalui satu notis pemberitahuan yang dikongsikan di Facebook rasminya, hari ini.

Berikutan itu, Bank Islam menggesa orang ramai menutup pelayar masing-masing dan memohon maaf atas kesulitan yang dihadapi.

“Dimaklumkan bahawa perbankan internet www.bankislam.biz dan aplikasi mudah alih Go by Bank Islam sedang mengalami gangguan akses berikutan jumlah trafik yang tinggi buat masa ini.

“Sila tutup pelayar (browser) dan cuba lagi kemudian. Kami memohon maaf untuk sebarang kesulitan yang timbul dan terima kasih atas kesabaran anda,” katanya.

Sebelum ini, urus niaga Maybank menerusi web Maybank2u, Aplikasi M2U, Aplikasi MAE dan penggunaan kad debit mengalami gangguan serta perlahan mulai jam 9 pagi tadi.

Bank itu berkata, gangguan berkenaan adalah susulan kadar trafik tinggi yang belum pernah berlaku sebelum ini di seluruh platformnya.


Petronas temui minyak di Blok 52 luar pesisir Suriname

KUALA LUMPUR, 19 Rabiulakhir 1445H, Jumaat – Petronas Suriname E&P BV, anak syarikat Petroliam Nasional Bhd (Petronas), hari ini mengumumkan penemuan minyak di telaga cari gali Roystonea di Blok 52, Suriname.

Dalam kenyataannya, syarikat minyak dan gas negara itu berkata, telaga yang terletak kira-kira 185 kilometer di luar pesisir dan pada kedalaman 904 meter, telah digerudi sehingga kedalaman keseluruhan 5,315 meter.

Selain itu, ia turut menemui beberapa takungan batu pasir Campanian yang mengandungi minyak.

Pada masa sama, kajian lebih teliti perlu dijalankan bagi menentukan sepenuhnya penemuan ini serta potensi sinergi pembangunannya dengan penemuan Sloanea-1 pada 2020 dalam blok sama, katanya.

Naib Presiden Eksekutif dan Ketua Pegawai Eksekutif Huluan Petronas, Datuk Adif Zulkifli berkata, kumpulan itu menyifatkan penemuan minyak Roystonea-1 sebagai satu perkembangan positif dalam merealisiasikan strategi berbeza bagi usaha sama huluan antarabangsa menerusi tumpuan terhadap penemuan penting dengan bahan cemar yang minimum.

Sementara itu, Naib Presiden Eksplorasi Petronas, Mohd Redhani Abdul Rahman berkata, kejayaan Roystonea-1 dijangka memacu usaha cari gali dengan lebih lanjut bagi mendapatkan sumber hidrokarbon yang berdaya maju secara komersial di kawasan sekitar.

“Petronas akan terus bekerjasama erat dengan pihak berkuasa terbabit, Staatsolie dan rakan niaga bagi memanfaatkan potensi hidrokarbon Suriname. Kami juga berharap dapat melaksanakan program-program cari gali yang selamat dan berjaya secara bersama,” katanya.

Dalam pada itu, mengulas selanjutnya, Petronas berkata Blok 52 yang merangkumi kawasan berkeluasan 4,749 kilometer persegi, terletak di utara pantai Paramaribo, ibu kota Suriname dan dalam lembangan Suriname-Guyana.

Petronas Suriname E&P adalah pengendali Blok 52 dengan kepentingan penyertaan sebanyak 50 peratus.

Selain Blok 52, Petronas Suriname E&P turut mengendalikan Blok 48 dengan kepentingan penyertaan penuh.

“Ia juga merupakan rakan kongsi dengan 30 peratus kepentingan penyertaan tanpa operasi di Blok 53 yang menyaksikan penemuan minyak Baja-1 pada 2022,” kata Petronas.

Penemuan terbabit adalah rentetan daripada usaha berterusan Petronas dalam memastikan keterjaminan tenaga bagi memenuhi permintaan tenaga global yang kian meningkat, katanya. – Bernama


Mufti Pulau Pinang gesa tukar jenama arak ‘Timah’

GEORGE TOWN,  11 Rabiulawal 1443H, Isnin –  Mufti Pulau Pinang Datuk Seri Wan Salim Wan Mohd Noor menggesa kerajaan supaya mengarahkan sebuah syarikat pengeluar minuman beralkohol tempatan, untuk segera menukar jenama ‘Timah’ berserta gambar pada botol yang digunakan, demi memelihara suasana harmoni di antara pelbagai kaum di negara ini.

Beliau berkata, pihaknya amat kesal dengan sebuah iklan yang tular di media sosial beberapa hari lalu, yang menyatakan sejenis wiski buatan Malaysia diberi nama ‘Timah’ berserta paparan wajah seorang lelaki berjanggut dan memakai kopiah pada botol minuman tersebut.

“Seperti yang sedia maklum bahawa bagi masyarakat Melayu, ‘Timah’ adalah singkatan daripada Fatimah iaitu nama puteri Nabi Muhammad S.A.W yang amat dihormati oleh umat Islam sama ada Sunni atau Syiah.

“Justeru, menjenamakan arak dengan ‘Timah’ dianggap oleh umat Islam sebagai satu penghinaan yang tidak seharusnya berlaku,” katanya dalam kenyataan, hari ini.

Beliau menambah, pengeluar wiski berkenaan perlu peka terhadap sensitiviti umat Islam berkaitan dengan isu tersebut, agar tidak menimbulkan ketegangan dalam masyarakat.

“Kita tidak membantah arak diminum oleh orang bukan Islam, tetapi kita memohon pihak kerajaan Malaysia supaya mengarahkan syarikat pengeluar minuman itu segera menukar jenamanya berserta gambar di botol kepada nama dan gambar yang tidak menimbulkan sensitiviti umat Islam ,demi memelihara suasana harmoni pelbagai kaum di negara ini.

“Kita juga berharap agar para pemimpin politik tanah air terutamanya yang beragama Islam akan turut menyatakan bantahan terhadap tindakan tidak sensitif oleh syarikat pengeluar minuman beralkohol tersebut,” katanya. – Bernama


Pemandu mabuk: Pindaan akta dibentang semula di Dewan Negara

KUALA LUMPUR, 30 Muharram 1442H, Jumaat – Rang Undang-Undang (RUU) Pengangkutan Jalan (Pindaan) 2020 yang diluluskan Dewan Rakyat pada 26 Ogos lepas akan dibentangkan semula di Dewan Negara minggu hadapan untuk dilulus dalam usaha mengekang pemanduan di bawah pengaruh alkohol.

Menteri Pengangkutan, Datuk Seri Dr Wee Ka Siong berkata, sekiranya RUU itu diluluskan dan mendapat sokongan semua Senator, ia boleh diwartakan selepas tempoh yang ditetapkan dan dengan hukuman yang lebih berat, ia akan mencegah orang ramai daripada melakukan kesalahan itu.

“Kita tidak menyekat hak sesiapa untuk minum minuman keras tetapi yang penting ialah kalau hendak minum jangan memandu, itu mesej yang jelas.

“Melihatkan kepada statistik kemalangan dalam tempoh lima tahun kebelakangan ini, semakin banyak kes yang melibatkan pemandu mabuk, berdasarkan soal selidik daripada 345,000 orang, sebanyak 94 peratus mahu pemandu mabuk dikenakan hukuman yang berat,” katanya.

Beliau berkata demikian pada majlis perasmian Kempen #Celebrate Responsibly dan Sesi Dialog ‘Memandu Dalam Keadaan Mabuk: Dari Agenda Bersama ke Penyelesaian Bersama’ di Ibu Pejabat Sin Chew Daily, Petaling Jaya di sini, hari ini.

Akta sedia ada memperuntukkan hukuman penjara antara tiga hingga 10 tahun dan denda antara RM8,000 hingga RM20,000 jika disabitkan kesalahan.

Melalui pindaan, kadar denda yang dikenakan lebih tinggi sehingga RM150,000 dan tempoh penjara hingga 20 tahun serta penggantungan lesen memandu.

Wee berkata. sudah tiba masanya kerajaan memberi peringatan dan mendidik masyarakat tentang akibat bahayanya memandu di bawah pengaruh alkohol.

“Pindaan itu juga bukan kami (kementerian) ambil dari mana-mana, kami mengikut standard ditetapkan oleh Pertubuhan Kesihatan Sedunia (WHO),” katanya. – Bernama


Zahid yakin RoS lulus usul jawatan Presiden UMNO, Timbalan tak dipertanding

KUALA LUMPUR, 24 Rejab 1444H, Rabu – UMNO yakin Jabatan Pendaftaran Pertubuhan (RoS) akan meluluskan usul tambahan yang diluluskan pada Perhimpunan Agung UMNO 2022 supaya jawatan presiden dan timbalan presiden tidak dipertandingkan pada pemilihan parti itu tahun ini.

Presiden UMNO, Datuk Seri Ahmad Zahid Hamidi berkata, beliau yakin parti itu telah mematuhi segala peraturan mesyuarat yang sudah ditetapkan dan selari dengan perlembagaan parti itu selain penjelasan mengenainya telah dibuat kepada RoS.

“Saya yakin peraturan mesyuarat UMNO, Perlembagaan UMNO telah diikuti sepenuhnya. Terdapat klausa 9.3 dan 9.4 dalam Perlembagaan UMNO yang telah dijelaskan kepada RoS.

“Oleh kerana Perhimpunan Agung UMNO adalah badan tertinggi UMNO, maka keputusan untuk menambah usul yang telah dibentangkan itu telah diteliti juga oleh pihak RoS dan juga oleh kumpulan peguam kami dan juga Setiausaha Agung UMNO,” katanya pada sidang media di Pusat Media Parlimen di sini hari ini.

Ahmad Zahid yang juga Timbalan Perdana Menteri berkata demikian ketika ditanya perkembangan terkini isu berkaitan tempoh 60 hari yang diberikan RoS kepada UMNO.

RoS sebelum ini memberikan tempoh 60 hari bermula 20 Jan lepas kepada UMNO untuk mengemukakan maklumat yang diperlukan susulan aduan dua ahli parti itu agar semakan dibuat terhadap usul tambahan yang diluluskan semasa Perhimpunan Agung UMNO 2022.

Aduan berhubung dua jawatan yang tidak dipertandingkan itu dikemukakan oleh ahli UMNO Kuala Nerus, Muhammad Aizat Fikri Mohd Nasir dan ahli UMNO Seremban, Muhammad Fiqri Firdaus Muhammad Rom, yang berharap RoS dapat menentukan sekiranya terdapat pertikaian terhadap usul tambahan yang dibawa pada PAU 2022.

Mengulas mengenai pemilihan parti, Ahmad Zahid berkata, parti itu kini sudah mula menerima pencalonan daripada mereka yang berminat untuk bertanding.

“Saya mengambil pendekatan jawatan yang dipertandingkan itu terbuka seluas-luasnya untuk disertai yang berminat. Saya harap garis panduan kempen yang telah dihantar oleh Pengerusi Jawatankuasa Pemilihan UMNO, Tan Sri Shahrir Samad hendaklah diikuti sepenuhnya,” katanya.

Ahmad Zahid sebelum itu meluangkan masa kira-kira 15 minit meninjau bilik media yang menempatkan para wartawan bagi membuat liputan sempena persidangan Dewan Rakyat yang bermula semalam. – Bernama


4,000 penempatan haram Israel terus ancam keamanan Palestin

RAMALLAH, 6 Syawal 1443H, Sabtu – Perdana Menteri Palestin, Mohammad Shtayyeh memberi amaran kesan serius terhadap kelulusan kerajaan penjajah Israel membina 4,000 unit penempatan haram baharu di Tebing Barat serta perobohan 12 kampung di wilayah Masafer Yatta, selatan Hebron.

Shtayyeh dalam satu kenyataan menyifatkan rancangan rejim haram Israel sebagai ancaman kepada keselamatan dan keamanan di rantau ini.

Palestin berdepan keadaan tegang akibat daripada dasar dan amalan penganiayaan, perkauman serta pembersihan etnik yang dikuat kuasakan kerajaan Zionis ke atas rakyatnya.

Justeru, beliau mendesak pentadbiran Amerika Syarikat (AS) untuk segera campur tangan bagi menghentikan perbuatan melampau Israel itu.

“…ia menimbulkan ancaman serius kepada peluang penyelesaian dua negara, dan bekerja keras untuk membuka ufuk politik yang memberi harapan kepada rakyat Palestin untuk mencapai hak mereka yang sah.

“Kesungguhan Perdana Menteri Israel, Naftali Bennett untuk mengekalkan kerajaannya yang rapuh tidak akan mengorbankan rampasan tanah kami, mencuri kekayaan kami dan melanggar tempat suci kami,” tegas Shtayyeh.

Langkah Israel itu turut dikecam sekeras-kerasnya oleh Kementerian Luar Negeri dan Ekspatriat, yang menyifatkan perbuatan berkenaan bertujuan untuk ‘mengorbankan’ negara Palestin.

Kementerian juga mengutuk sekeras-kerasnya serangan pengganas Israel yang bersenjata ke atas rakyat Palestin, tanah, kenderaan dan rumah mereka di seluruh Tebing Barat.

“Keputusan pihak berkuasa pendudukan Israel untuk membina beribu-ribu unit penempatan haram baharu adalah tindakan mencabar terhadap konsensus antarabangsa yang menolak penempatan haram,” kata kementerian.

Kenyataan itu menegaskan bahawa penempatan adalah pelanggaran undang-undang antarabangsa dan Konvensyen Geneva.

Ia turut menjadi ancaman serius kepada peluang mencapai keamanan serta memulihkan ufuk politik menerusi prinsip penyelesaian dua negara.- Agensi


Taufan al-Aqsa tamparan hebat pada negara Arab cuba normalisasi hubungan dengan Israel

BANGI, 23 Rabiulawal 1445H, Isnin – Serangan mujahidin Palestin terhadap Israel yang dinamakan Operasi Taufan al-Aqsa adalah tamparan hebat terhadap normalisasi hubungan negara-negara Arab dengan Tel Aviv.

Netanyahu sebelum ini kononnya memiliki keyakinan perjanjian ‘bersejarah’ yang diperantara Amerika Syarikat (AS) untuk mewujudkan hubungan diplomatik rasmi antara Israel dan Arab Saudi boleh dicapai.

Dia berkata demikian ketika mengadakan perbincangan dengan Presiden AS, Joe Biden.

Pertemuan di luar Perhimpunan Agung Pertubuhan Bangsa-Bangsa Bersatu di New York City bulan lalu adalah yang pertama antara kedua-dua pemimpin sejak Netanyahu kembali berkuasa akhir tahun lalu.

The Times of Israel melaporkan Arab Saudi secara senyap mengetepikan Inisiatif Keamanan Arab yang ditajanya lebih 20 tahun lalu, dan bersedia untuk kemungkinan menormalkan hubungan dengan Israel tanpa terlebih dahulu memastikan penubuhan negara Palestin, dakwa tiga pegawai yang mengetahui perkara itu.

Membidas perkara itu, Ahli Parlimen Dungun, Ustaz Wan Hassan Mohd Ramli berkata, 50 tahun selepas Perang Yom Kippur (6 Oktober 1973) untuk mengambil semula tanah Palestin yang dirampas, perjuangan Palestin melakar sejarah baru melalui serangan kilat berskala besar Sabtu baru-baru ini (7 Oktober 2023).

Beliau menegaskan, buat pertama kali dalam sejarah, pejuang Palestin dari Gaza berjaya menyusup masuk dari pelbagai arah melalui jalan darat, laut, malah udara ke dalam kawasan tanah haram Israel.

“Selain sebagai balasan terhadap pendudukan haram dan penindasan berterusan oleh rejim Israel ke atas Palestin, serangan terbaharu ini adalah satu tamparan hebat terhadap normalisasi hubungan negara-negara Arab dengan Israel sebagaimana yang diidamkan Perdana Menteri Israel, Benjamin Netanyahu dalam ucapannya di PBB beberapa hari lalu,” katanya dalam kenyataan, hari ini.

Ustaz Wan Hassan berkata, intifada ini menjadi manifestasi kekentalan semangat juang umat Islam Palestin.

“Biarpun berhadapan seribu satu cabaran seperti sekatan ekonomi, kekurangan sumber, dan kempen pembunuhan terancang ke atas pimpinan mereka, perjuangan Palestin tetap tidak mati malah semakin subur sehingga kini,” katanya.

Justeru, sebagai solidariti, beliau mengajak orang ramai menunaikan solat hajat, melazimi bacaan Qunut Nazilah, dan bermunajat memohon bantuan Allah SWT kepada para pejuang yang sedang berjihad menentang kezaliman di bumi Al-Quds yang kita cintai:

Ustaz Wan Hassan memetik hadis Rasulullah ﷺ yang diriwayat Iman al-Thabarani dan al-Hakim bermaksud “Barangsiapa yang tidak mengambil berat urusan umat Islam, maka bukanlah mereka dari kalangannya.”


Long Tiger terlepas dari tahanan ketika prosiding mahkamah di Tangkak

TANGKAK, 10 Jamadilawal 1443H, Rabu – Abdul Hamim Ab Hamid atau dikenali sebagai ‘Long Tiger’ terlepas dari tahanan ketika menghadiri prosiding perbicaraan di Mahkamah Majistret, dekat sini, pagi tadi.

Ketua Polis Daerah Tangkak Supt Mohd Fadhil Minhat berkata orang kena tahan (OKT) berketurunan Rohingya itu, hadir ke mahkamah bagi perbicaraan kes berkait Seksyen 388 Kanun Keseksaan, sebelum terlepas kira-kira 11.55 pagi tadi.

Beliau berkata ketika kejadian Abdul Hamim, 32, yang botak itu, memakai kemeja-T pagoda dan berseluar coklat, berketinggian lebih kurang 160 sentimeter dan berat sekitar 65 kilogram.

“OKT ketika dalam tahanan, tangannya masih bergari dan sedang menunggu untuk memulakan prosiding sambil menunggu peguamnya untuk hadir ke mahkamah. Prosiding yang sepatutnya bermula pada pukul 10 pagi ditangguhkan sementara menunggu kehadiran peguam bela tertuduh.

“Dia disedari melarikan diri dari mahkamah oleh orang ramai dan usaha untuk menangkapnya dilakukan, tetapi OKT berjaya meloloskan diri ke kawasan semak berhampiran,” katanya kepada pemberita di Ibu Pejabat Daerah (IPD) Tangkak, hari ini.

Abdul Hamim sebelum ini ditempatkan di Penjara Sungai Udang, Melaka sebelum dibawa ke lokap polis IPD Tangkak semalam, dan kemudianya dibawa ke lokap mahkamah sebelum dia berjaya meloloskan diri dari pintu utama mahkamah.

Mohd Fadhil berkata pihaknya memohon kerja sama orang ramai yang terlihat Abdul Hamim atau mempunyai maklumat berhubung lokasi tertuduh, untuk segera menghubungi pihak polis.

Setakat ini, empat anggota polis yang bertanggungjawab mengiringi Long Tiger ke mahkamah juga akan disiasat di bawah Seksyen 233 kerana kecuaian, selain siasatan lanjut akan dilakukan terhadap polis yang bertugas di mahkamah.

“Polis masih menyiasat sama ada kesemua anggota tersebut terlibat dalam kejadian ini atau sebaliknya, serta cara tertuduh meloloskan diri dari sel mahkamah.

“Tertuduh yang masih mempunyai status perbicaraan di Mahkamah Sesyen Muar membabitkan kesalahan rogol di bawah Seksyen 376 Kanun Keseksaan, kini disiasat mengikut Seksyen 224 Kanun Keseksaan kerana lari dari tahanan,” tambah beliau. – Bernama


Sultan Selangor titah selesaikan segera polemik agama demi perpaduan

BANGI, 17 Zulkaedah 1444H, Selasa – Sultan Selangor, Sultan Sharafuddin Idris Shah mahu semua pihak sewajarnya mengambil pendekatan bijak, tertib dan semangat toleransi tinggi dalam mendepani isu agama, termasuk penggunaan kalimah Allah.

Menerusi kenyataan dimuat naik di Facebook Selangor Royal Office, baginda bertitah, apa jua polemik agama hendaklah diselesaikan segera demi perpaduan dan masa hadapan negara.

Justeru, baginda menyeru supaya semangat bersatu padu dalam kalangan rakyat terus disemai serta dididik di semua peringkat bersama nilai-nilai murni hidup bermasyarakat bagi mengekalkan keharmonian.

“Titah baginda Sultan lagi, ke arah membina sebuah negara yang maju jaya, berwibawa dan bermaruah, semua rakyat dan ahli politik hendaklah membuang sebarang agenda retorik yang boleh membawa kepada perpecahan.

“Tanpa perpecahan, Malaysia mempunyai potensi yang sangat besar untuk menjadi sebuah negara yang maju dan disegani,” kata kenyataan.

Menurut kenyataan itu, Sultan Sharafuddin turut menyokong dan senada dengan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah semalam, yang mengingatkan seluruh rakyat negara ini supaya tidak menjadikan isu agama sebagai polemik dan perbalahan politik.

“Baginda mahu semua pihak menghormati kedudukan agama Islam sebagai agama Persekutuan sepertimana yang dinyatakan dalam Perkara 3 Perlembagaan Persekutuan, di mana semua rakyat juga perlu menghormati kedudukan Raja-Raja Melayu sebagai ketua agama Islam.

“Sama seperti Yang di-Pertuan Agong, baginda Sultan turut menzahirkan kegusaran berhubung isu penggunaan kalimah Allah yang dikhuatiri menjadi polemik berlarutan dan boleh menjejaskan perpaduan nasional dan kesejahteraan negara,” kata kenyataan itu.


Jururawat, pemandu maut kemalangan, doktor cedera

KUANTAN, 21 Rabiulkahir 1442H, Isnin – Seorang jururawat dan pemandu Jabatan Kesihatan Pahang (JKNP) maut, manakala seorang doktor cedera selepas kenderaan dinaiki mereka terbabit kemalangan membabitkan tiga kenderaan termasuk sebuah lori tangki di Kilometer (km) 32 Jalan Pekan-Rompin, kira-kira 40 kilometer (km), dari sini hari ini.

Ketua Polis Daerah Pekan, Supt Mohd Razli Mohd Yusof berkata, kejadian jam 10 pagi itu menyebabkan Mohd Zuhairi Abdullah, 35, yang memandu kenderaan milik Kementerian Kesihatan Malaysia (KKM) dan Julayha Kudus, 39, jururawat di Pejabat Kesihatan Daerah Pekan, yang duduk di bahagian penumpang belakang, maut di lokasi kejadian akibat cedera parah.

Kejadian itu turut menyebabkan Dr Muhd Ikhwan Ramlee, 29, cedera di kepala, namun difahamkan berada dalam keadaan stabil dan sedang menerima rawatan di Hospital Tengku Ampuan Afzan, di sini.

“Kemalangan dipercayai berlaku apabila lori tangki yang dipandu lelaki berusia 34 tahun terbabas dan masuk ke laluan bertentangan, lalu bertembung dengan kenderaan pacuan empat roda jenis Toyota Hilux yang dinaiki mangsa dari arah Pekan menghala ke Rompin.

“Lori tangki itu juga dipercayai turut melanggar sebuah kereta jenis Perodua Myvi yang dipandu seorang suri rumah bersama dua anaknya, menyebabkan Myvi itu terbabas ke bahu jalan,” katanya dalam kenyataan di sini.

Mohd Razli berkata, pemandu Myvi yang berusia 41 tahun dan anak perempuan berusia lima tahun bagaimanapun hanya cedera ringan dan mendapatkan rawatan di Klinik Kesihatan Nenasi, Pekan manakala seorang lagi anaknya yang berusia 12 tahun tidak cedera.

Pemandu lori tangki yang berasal dari Mersing, Johor juga tidak mengalami sebarang kecederaan.

Katanya, jenazah kedua-dua mangsa dibawa ke Hospital Pekan untuk bedah siasat dan siasatan lanjut dijalankan mengikut Seksyen 41(1) Akta Pengangkutan Jalan 1987.

Sementara itu, Pengarah Kesihatan Pahang, Datuk Dr Bahari Che Awang Ngah, ketika dihubungi Bernama, berkata, ketika kejadian, semua mangsa dalam perjalanan ke Kampung Orang Asli Api Larat di Nenasi.

“Mereka merupakan sebahagian daripada Pasukan Bergerak Orang Asli JKNP yang akan ke penempatan masyarakat tersebut bagi memberikan perkhidmatan kesihatan kepada penduduk,” katanya.

Sementara itu, Ketua Balai Bomba dan Penyelamat Nenasi Mohd Shafie Sulong berkata, pihaknya menerima panggilan kecemasan pada jam 10.18 pagi tadi bagi membantu mengeluarkan mangsa yang terperangkap dalam kenderaan pacuan empat roda yang remuk teruk akibat kemalangan tersebut.

Tujuh anggota dan satu jentera serta Unit Bantuan Perkhidmatan Kecemasan (EMRS) dikejarkan ke lokasi kejadian dan mangsa diserahkan kepada polis untuk tindakan selanjutnya. – Bernama


Pemuda ISMA anjur Malam Munajat Anak Muda sempena malam Tahun Baharu

SHAH ALAM, 17 Jamadilawal 1442H, Jumaat – Sempena ambang Tahun Baharu semalam, Pemuda ISMA menganjurkan Malam Munajat Anak Muda bagi menarik masyarakat untuk kembali kepada Allah setelah dunia melalui tahun 2020 penuh dengan ujian.

Malam Munajat Anak Muda diadakan secara langsung dari Shah Alam secara atas talian melalui Facebook.

Ahli Pemuda ISMA di seluruh negara juga berkumpul di pejabat ISMA cawangan masing-masing dengan pematuhan prosedur operasi standard (SOP) yang telah ditetapkan oleh Majlis Keselamatan Negara (MKN).

Dalam program yang berlangsung, majlis dimulakan dengan tilawah al-Quran oleh Hafiz Shazelan yang mengalunkan surah Al-Kahfi, ayat 1-10.

Majlis diteruskan lagi dengan zikir munajat dan pidato muhasabah oleh al-fadhil Ustaz Fahmi Bazelan.

Seterusnya sesi taujihat oleh Timbalan Mufti Perak, Datuk Zamri Hashim yang bertajuk ‘Bila Larut Malam’ dilihat mengesani sidang penonton yang terdiri dari anak muda seluruh Malaysia.

Majlis kemudiannya diakhiri dengan doa penutup oleh tuan mudir Tarbiah Muda ISMA, Dr Isa Mohd Hassan al-hafiz.

“Kita ucapkan selamat datang 2021. InsyaAllah tahun ini kita akan terus menjadi hamba Allah yang taat. Mengambil posisi yang diamanahkan kepada kita sebagai khalifahNya. Mentadbir alam dengan panduanNya.

“Kita akan bangkit, dan melangkah lebih laju. Semoga semuanya bermuara dengan reda dan syurgaNya. Amin,” demikian kata Ketua Pemuda ISMA, Mohd Sahrularifin Ab Manan dalam perutusan sempena Tahun Baharu.

Tarbiah Muda ISMA merupakan inisiatif yang digerakkan oleh Pemuda ISMA.

Antara program lain yang berlangsung sepanjang masa ialah Geng Ngaji dan Usrah Muda ISMA.

Pemuda ISMA mengalu-alukan kehadiran anak muda yang ingin memperbaiki diri dan menyumbang untuk dakwah kepada golongan muda dan masyarakat.

Bagi mereka yang berminat boleh layari laman Facebook Pemuda ISMA atau ikuti perkembangan melalui laman sesawang di www.pemudaisma.com


Sekat wang FSA2, tapi kenapa diluluskan meski peminjam bankrap?

BANGI, 16 Syawal 1444H, Ahad – Perdana Menteri, Datuk Seri Anwar Ibrahim dituntut memberikan penjelasan berhubung kelemahan Skim Fasiliti Sokongan Akaun 2 (FSA) Kumpulan Wang Simpanan Pekerja (KWSP), yang didakwa menganiaya pemohon berstatus bankrap.

Ahli Parlimen Tasek Gelugor, Datuk Wan Saiful Wan Jan berkata, pihaknya menerima aduan daripada pencarum yang pada awalnya mendapat kelulusan i-Cagar FSA2 KWSP, namun tidak dapat mengeluarkan pinjaman kerana berstatus bankrap.

Beliau berkata, sehingga hari ini peminjam terbabit masih tidak boleh mengeluarkan kesemua pinjaman yang diluluskan meskipun wang sudah dimasukkan ke akaun peribadi mereka.

“Malahan, ada di antara mereka yang menerima SMS daripada MBSB Bank mengarahkan mereka mendapatkan surat pelepasan daripada Jabatan Insolvensi dan jika tidak, pinjam mereka akan dibatalkan walaupun dana telah dimasukkan ke akaun bank mereka.

“Bagaimanapun boleh wujud satu keadaan yang mana pinjaman telah diluluskan, dana telah dimasukkan dalam akaun peribadi, tapi peminjam tidak dibenarkan membelanjakan wang itu?

“Kalau mereka ini tidak layak sebab bankrap, kenapa permohonan diluluskan? Bukan saja lulus, malahan duit pun dah masuk ke akaun peribadi,” katanya dalam kenyataan, hari ini.

Atas sebab itu, bekas Ketua Penerangan Bersatu itu mendakwa, skim berkenaan sebagai menyusahkan dan menganiaya rakyat.

Lebih buruk lagi, beliau dimaklumkan bahawa peminjam dikenakan kadar faedah sebanyak 4.5 peratus untuk tempoh sembilan tahun, dengan jumlah bayaran balik RM35,601 iaitu dua kali ganda daripada pinjaman RM18,000.

“Daripada seorang yang elok-elok ada wang dalam akaun KWSP sendiri, akibat polisi Anwar Ibrahim, dia kini berhutang RM35,000 dan wang KWSP sendiri telah dicagar.

“Saya gesa Anwar Ibrahim selaku Menteri Kewangan dan Perdana Menteri beri penjelasan kenapa pentadbiran beliau amat cacar marba dan huru-hara sehingga rakyat yang susah dianiaya sebegini,” katanya.

Justeru, Wan Saiful menggesa Anwar menjelaskan bagaimana mereka yang bankrap boleh menerima kelulusan pinjaman, selain menuntut jaminan untuk tidak mengenakan sebarang caj pada pinjaman yang dibatalkan.

Beliau turut menuntut Anwar menjamin peminjam yang telah mengeluarkan pinjaman tidak dipaksa memulangkan wang dengan zalim, selain menjelaskan rasional kerajaan memaksa pencarum menambah hutang sehingga jumlah bayaran balik berganda serta membebankan.

“Sebenarnya yang paling baik ialah Anwar akui dia telah tersilap dengan FSA2 i-Cagar. Ubah saja kepada pengeluaran KWSP bersasar seperti yang saya gesa sebelum ini.

“Itu adalah penyelesaian lebih tepat dan tidak menambah hutang pencarum. Jika Anwar tidak dapat terima hakikat bahawa dasar songsang yang dia bawa ini menyusahkan rakyat, lebih baik Anwar letak sahaja jawatan Menteri Kewangan dan berikan kepada orang yang lebih kompeten,” katanya.


Gred Guru Besar, Guru Penolong Kanan sekolah rendah ditingkatkan ke DG54: PM

KUALA LUMPUR, 4 Rabiulawal 1444H, Sabtu – Gred Guru Besar dan Guru Penolong Kanan di sekolah rendah ditingkatkan sehingga ke gred maksimum DG54 yang akan memberi faedah secara langsung kepada seramai 2,047 Pegawai Perkhidmatan Pendidikan seluruh negara, umum Perdana Menteri Datuk Seri Ismail Sabri Yaakob.

Beliau berkata Guru Besar Gred DG48 (Khas Untuk Penyandang) juga tidak lagi akan diturunkan sebagai Guru Penolong Kanan atau Guru Biasa di sekolah rendah apabila dinaikkan pangkat ke Gred DG52 dan DG54 secara time based Berasaskan Kecemerlangan (TTBK).

“Pelaksanaan ini akan menaik taraf gred hakiki bagi jawatan Guru Besar dan Guru Penolong Kanan serta membolehkan mereka yang telah dinaikkan pangkat ke gred lebih tinggi, kekal di jawatan itu sehingga Gred DG54,” katanya.

Beliau berkata demikian ketika berucap pada Perhimpunan Khas Perdana Menteri bersama warga Kesatuan Perkhidmatan Perguruan Kebangsaan (NUTP) di sini, hari ini.

Sebelum ini media melaporkan kira-kira 200 guru besar di Semenanjung Malaysia yang akan dinaikkan ke gred DG52 dalam tempoh dua tahun ini buntu memikirkan nasib mereka yang dikatakan akan ‘turun pangkat’ dengan kembali bertugas sebagai guru biasa di sekolah rendah. – Bernama


KJ mengaku mahu jadi PM, tapi bukan sekarang

SUNGAI BULOH, 14 Rabiulakhir 1444H, Rabu – Khairy Jamaluddin mengisytiharkan hasratnya untuk menerajui Malaysia suatu hari nanti dengan menjadi Perdana Menteri dan ketua UMNO.

Perkara itu dinyatakan Khairuy sekiranya beliau memenangi kerusi Parlimen Sungai Buloh pada Pilihan Raya Umum Ke-15 (PRU15) 19 November depan.

Bagaimanapun, beliau segera menjelaskan hasrat itu bukan sekarang, kerana Datuk Seri Ismail Sabri Yaakob akan memegang jawatan Perdana Menteri apabila Barisan Nasional (BN) memenangi PRU15.

“Saya kini berusia 46 tahun jadi saya masih boleh menunggu. Tetapi saya mahu memberi isyarat kepada parti (UMNO) bahawa saya bersedia (menjadi perdana menteri).

“Jika orang di Sungai Buloh mengundi saya dan saya menang, saya boleh mengisytiharkan saya masuk ke kandang naga dengan 26,000 majoriti.

“Memenangi kerusi untuk BN pada PRU15. Saya mahu memimpin negara dan saya mahu memimpin parti,” katanya.

Beliau mengakui akan berhadapan pertarungan sengit untuk Sungai Buloh, yang sebelum ini dimenangi R. Sivarasa daripada PKR dengan 26,634 undi pada PRU14.

Kawasan Parlimen Sungai Buloh akan menyaksikan pertandingan tujuh penjuru pada PRU15 ini.

Pesaing lain adalah Ramanan Ramakrishnan (Pakatan Harapan – PKR), Mohd Akmal Mohd Yusoff (Gerakan Tanah Air – Pejuang), Ahmad Jufliz Faiza (Parti Rakyat Malaysia) serta calon Bebas, Nurhaslinda Basri dan Syed Abdul Razak Syed Long Alsagoff.


Jadikan iktibar dalam mengangkat pemimpin korup

SELURUH barisan kepimpinan parti yang korup tidak akan melangkah jauh dengan wujudnya agenda peribadi masing-masing. Ikrar kesetiaan kepada rakyat semasa menerima jawatan perlu diangkat bersungguh-sungguh.

Kerjaya politik bukan untuk direbut oleh sewenang-wenang individu. Pengundi yang cerdik mempunyai kriteria tersendiri terhadap calon sebelum membuang undi.

Oleh itu, sudah tiba masanya kita mengangkat kredibiliti dan integriti berbanding populariti parti semata-mata. Jawatan ini besar tanggungjawabnya.

Bukan sekadar soal makan dan minum rakyat, malah soal pembangunan negara demi kemakmuran generasi masa hadapan juga terletak pada pemimpin tersebut.

Cukup-cukuplah kita mengangkat pemimpin yang terpalit dengan kes mahkamah. Kita bukannya ketandusan pemimpin yang berwibawa.

Mereka hanya perlukan peluang untuk diberi kepercayaan oleh rakyat. Kredibiliti dan integiriti ialah pilihan utama GTA berbanding populariti yang tidak sihat dan tidak langsung menguntungkan negara.

Azliza Rajiain
Ketua Pemudi GTA


MAFI, KPDNHEP diminta bentang kajian bekalan makanan negara

PUTRAJAYA, 24 Muharam 1444H, Isnin – Kementerian Pertanian dan Industri Makanan (MAFI) dan Kementerian Perdagangan Dalam Negeri dan Hal Ehwal Pengguna (KPDNHEP) diminta membentangkan satu kajian yang holistik berkaitan hala tuju bekalan makanan negara, kata Anggota Pasukan Jihad Tangani Inflasi Datuk Seri Mustapa Mohamed.

Ia meliputi kajian berkaitan strategi pertanian pintar, kegunaan tanah bagi tanaman padi, bekalan daging dan harga ikan kembung yang semakin meningkat, katanya dalam sidang media selepas mempengerusikan mesyuarat Pasukan Jihad Tangani Inflasi ke-12 di sini hari ini.

Beliau yang juga Menteri di Jabatan Perdana Menteri (Ekonomi) berkata jawatankuasa itu telah mendengar pembentangan daripada Suruhanjaya Persaingan Malaysia (MyCC) berkaitan kajian terhadap lima barang makanan iaitu kubis, ikan kembung, sawi, rumusan bayi dan daging.

“Sudah bentang (kajian), tapi kita cuma cadang supaya kajian ini daripada perspektif KPDNHEP perlu digabungkan dengan MAFI.

“Umpamanya pertanian pintar dan berkaitan dengan padi, usaha perlu dilaksanakan untuk memastikan kawasan penanaman padi tidak merosot,” katanya.

Mengenai ikan kembung, beliau berkata MyCC turut membentangkan mengenai harganya yang semakin meningkat dan ada rakyat yang tidak mampu beli ‘ikan rakyat’ itu.

Menurutnya Malaysia bergantung kepada 40 peratus pengeluaran ikan kembung tempatan dan 60 peratus lagi diimport dari luar negara iaitu ikan segar dari Thailand dan ikan sejuk beku dari China.

“Ia (harga ikan) ada kaitan dengan sumber perikanan negara. Tindakan yang diambil ialah meningkatkan bekalan ikan sejuk beku kerana ia jauh lebih murah berbanding ikan segar,” katanya menambah usaha perlu dilakukan untuk meningkatkan minat rakyat Malaysia makan ikan akua atau ikan air tawar.

Dalam perkembangan lain, Mustapa berkata bekalan dan harga ayam dalam negara adalah stabil dengan harga purata RM8.57 sekilogram, lebih rendah berbanding harga siling RM9.40 sekilogram yang ditetapkan kerajaan di Semenanjung Malaysia.

“Bekalan tiada masalah, (bekalan) telur pun tiada masalah, harganya selari dengan harga yang ditetapkan kerajaan iaitu bagi Gred A umpamanya 45 sen sebiji,” katanya.

Berkaitan Program Jualan Murah Keluarga Malaysia (JMKM), Mustapa berkata setakat minggu lepas, 120 daripada lebih 600 kawasan Dewan Undangan Negeri (DUN) telah melaksanakannya.

“Pasukan Khas Jihad Tangani Inflasi akan terus menggerakkan semua lima kementerian peneraju untuk memastikan JMKM ini menjangkau semua DUN sekurang-kurangnya dua kali sebulan agar seramai mungkin rakyat dapat manfaat daripada inisiatif itu dalam mengurangkan beban kos sara hidup,” katanya.

Selain KPDNHEP, empat kementerian peneraju yang bekerjasama bagi pelaksanaan program JMKM ialah MAFI; Kementerian Pembangunan Usahawan dan Koperasi; Kementerian Pembangunan Luar Bandar; dan Kementerian Wilayah Persekutuan.

Program JMKM yang memberi akses kepada rakyat mendapatkan barangan keperluan dijual antara 10 hingga 20 peratus lebih rendah berbanding harga pasaran, dijadual berlangsung selama 18 minggu sehingga akhir tahun ini. – Bernama


Usah tertipu dengan jasa lampau

MINGGU ini saya ingin menulis berkenaan umur dan jasa manusia.

Sebelum itu, selamat tahun baru saya ucapkan kepada semua. Moga Allah SWT menerima amalan kita semua sebelum ini, serta memberi kita semua kekuatan untuk istiqamah di atas landasan agama hinggalah kita bertemu denganNya.

Masa berjalan tanpa pernah gagal menjadikan umur kita semakin bertambah.

Makin meningkat usia kita, maknanya semakin hampir kita kepada kematian.

Di sudut yang lain, semakin meningkat usia, semakin banyaklah jasa yang kita tinggalkan kepada manusia sekeliling kita.

Ada manusia melihat pertambahan umur sebagai saat perpisahan.

Namun, ada juga manusia yang melihat pertambahan umur sebagai kebanggaan terhadap jasa lampaunya.

Sama ada sebagai ayah, pengasas organisasi, pemimpin parti atau pertubuhan, mahu pun sebagai apa sahaja sebelum meningkat tua.

Setiap orang akan ada jasa tertentu. Besar atau kecil perbezaannya, tidak pernah ada manusia yang tidak pernah berjasa.

Jasa yang pernah ditaburkan sebelum usia tua, kadang-kadang menipu ramai orang.

Satu peringatan Allah berikan kepada Rasulullah  ﷺ di awal nubuwwah berkenaan isu jasa ini.

Peringatan itu juga adalah untuk kita semua yang juga akan menaburkan jasa demi jasa dalam hidup. Firman Allah:

ولا تمنن تستكثر

Yang bermaksud: “Dan janganlah engkau memberi (sesuatu, dengan tujuan hendak) mendapat lebih banyak daripadanya.” (Al-Mudathir: 6)

Mujahid berkata, ayat itu bermaksud: “Janganlah kamu memandang hebat amalan kamu untuk kamu menuntut lebih faedah darinya. Sesungguhnya amalan itu hanyalah nikmat Allah kepada kamu.”

Beberapa fenomena negatif mungkin menimpa sebahagian kita dengan pertambahan usia ini. Antaranya:

1)Semakin tua, semakin dia berasa bahawa dialah tonggak kejayaan selama ini.

Dan terus dia berasa bahawa dialah yang masih menjadi tonggak kejayaan di masa akan datang.

Dia sentiasa berasa diperlukan. Jika tidak dikawal, perasaan itu akan membuatkan dia memandang rendah dan tidak yakin peranan orang lain, lalu mencampuri banyak perkara yang tidak sepatutnya dicampuri.

2) Dia berasa cukup dengan apa yang pernah dilakukannya sebelum ini.

Dia menghitung dan bernostalgia dengan jasanya sepanjang masa.

Ia sama ada menyenaraikan di dalam fikiran atau menceritakan kepada generasi muda dengan penuh kebanggaan.

Sedangkan hakikatnya, jasa itu belum tentu diterima Allah. Jika pun diterima sebelum ini, belum tentu tidak dibatalkan pahalanya oleh Allah di masa akan datang.

3) Setiap manusia ada fasa-fasa dalam hidupnya.

Manusia yang cerdik adalah manusia yang sentiasa faham perubahan fasa diri dan perubahan fasa sekelilingnya.

Dari situ dia akan sentiasa mencari ruang-ruang baru untuk berjasa bersesuaian dengan perubahan fasa itu.

Apa yang kita lakukan selama ini, tidak sepatutnya itulah juga yang kita lakukan selamanya sehingga kita meninggal dunia.

Kadang-kadang ada medan yang kita asaskan yang perlu dilepaskan kepada orang lain dan kita mencari medan baru pula untuk menyumbang.

4) Pemain sesuatu medan jika tidak berubah wajah, maka mereka tidak akan menghasilkan suatu perkembangan yang kreatif dan positif di medan itu.

Orang tua yang berjasa di masa lampau, dengan niat baiknya adakalanya menjadi pengganggu dalam keadaan dia tidak sedar.

Lihatlah sama ada dalam bidang politik, perniagaan atau lainnya.

Dia perlu sedar bahawa keinginannya untuk memainkan peranan yang sama di medan yang sama akan mengganggu ramai pihak.

Sebagai contoh, cuba kita bayangkan jika ahli politik yang sudah masuk usia senja tidak berebut dengan orang muda, untuk memegang jawatan sama yang pernah dipegangnya ketika dia muda dulu?

Alangkah amannya dunia saya rasa. Tetapi, atas faktor tertentu mereka tidak mahu lepas dan tidak percaya kepada orang lain lalu menyebabkan dunia politik tepu tidak berkembang.

Manusia yang cerdik juga tidak akan tertipu dengan jasa lampau. Yang akan dinilai oleh Allah SWT bukanlah apa yang pernah dilakukan oleh kita, tetapi apakah yang menutup hidup kita. Sabda Rasulullah saw:

انما الاعمال بالخواتيم

Yang bermaksud: “Sesungguhnya (yang dikira) dari amalan itu adalah yang di hujungnya.” (Hadis riwayat Bukhari)

Jika dia faham hakikat ini, dia akan sentiasa memastikan dia berjasa sepanjang masa.

Semakin tua, semakin banyak usaha ditumpukan untuk menaburkan jasa dalam ruang dan medan yang bersesuaian dengan fasa hidupnya.

Semakin hampir kita kepada kematian, semakin tidak ada masa untuk bernostalgia.

Biasakan bercakap kepada orang ramai ‘aku akan buat sekian sekian’. Elakkan dari bercakap ‘dulu aku buat sekian sekian’.

Akhirnya selamat tahun baru sekali lagi. Ucapan khusus kepada rakan-rakan yang sebaya dengan saya, selamat masuk ke fasa baru di dalam hidup.

Imam Malik menjadi rujukan umat di dalam ilmu sehingga berusia 86 tahun. Musa bin Nusair terus berada di atas kuda perang sehingga berusia 80-an. Ahmad Yasin terus digeruni oleh Zionis sehingga syahid di usia 68 tahun.

تقبل الله منا ومنكم
وكل عام وانتم الي الله اقرب

Ustaz Muhammad Fauzi Asmuni
Timbalan Presiden Isma


Pembelaan akan buktikan Rosmah dijadikan kambing hitam, Rizal dalang sebenar

KUALA LUMPUR, 28 Safar 1443H, Selasa – Pembelaan dalam kes rasuah Datin Seri Rosmah Mansor akan membuktikan isteri bekas perdana menteri itu dijadikan kambing hitam dalam kes projek solar hibrid membabitkan 369 sekolah luar bandar di Sarawak.

Sedangkan bekas pembantunya Datuk Rizal Mansor merupakan dalang sebenar kes projek solar berkenaan.

Peguam Datuk Akberdin Abdul Kader yang membacakan pernyataan pembukaan kes di Mahkamah Tinggi hari ini berkata, pendakwaan ke atas anak guamnya adalah suatu pendakwaan terpilih.

Beliau berkata, ia juga berniat jahat dan mala fide kerana individu yang bertanggungjawab dan dalang dalam kes itu, yang meminta dan menerima wang seperti yang dinyatakan dalam tiga pertuduhan tersebut adalah Rizal.

“Tindakan pihak pendakwaan menarik balik kesemua pertuduhan terhadap Rizal dan kemudian memilihnya sebagai saksi pendakwaan ke-21, jelas menunjukkan bahawa satu perjanjian telah dibuat dengan Rizal.

“… dan Rizal selaku saksi utama terpaksa memberi keterangan palsu di mahkamah untuk memerangkap dan mengaitkan anak guam saya dengan tiga pertuduhan itu,” kata Akberdin pada hari pertama prosiding pembelaan diri Rosmah bagi tiga pertuduhan rasuah membabitkan projek hibrid solar bernilai RM1.25 bilion untuk 369 sekolah luar bandar di Sarawak.

Akberdin berkata, sekiranya Rizal tidak berkerjasama dengan pihak pendakwaan untuk menuduh Rosmah dengan keterangan palsu, maka pendakwaan akan meneruskan dakwaan ke atas Rizal dengan pertuduhan-pertuduhan baharu.

Beliau berkata, Rizal pada awalnya turut didakwa bersama-sama Rosmah telah mempergunakan kedudukannya dan menggunakan nama anak guamnya sehingga kebanyakan tindak-tanduknya adalah di luar pengetahuan Rosmah, demi mencapai kehendak dan matlamat peribadi dan politik Rizal, tanpa pengetahuan Rosmah.

Pada 18 Feb lepas, Mahkamah Tinggi memerintahkan Rosmah membela diri atas tiga pertuduhan itu selepas mendapati pihak pendakwaan berjaya membuktikan kes prima facie terhadapnya.

Sementara itu, Akberdin berkata Rosmah juga dijadikan kambing hitam oleh pihak-pihak lain yang tidak kompeten dalam pentadbiran kerajaan khususnya Kementerian Pendidikan ketika itu yang bersekongkol dengan pihak Jepak Holdings Sdn Bhd.

“Anak guam saya juga menegaskan bahawa terdapat pihak-pihak lain yang telah menjual nama beliau bagi kepentingan peribadi dan kepentingan politik masing-masing.

“Sebelum pendakwaan dilakukan ke atas Rosmah, tidak wujud sebarang laporan daripada mana-mana pihak khususnya Pengarah Urusan Jepak Holdings Sdn Bhd Saidi Abang Samsudin dan ahli perniagaan Rayyan Radzwill Abdullah kepada pihak Suruhanjaya Pencegahan Rasuah Malaysia (SPRM) bahawa tertuduh menerima atau meminta rasuah,” katanya.

Akberdin berkata, Rosmah juga tidak pernah mengenali Saidi atau Rayyan secara peribadi dan pertemuan antara mereka tidak pernah ada dalam pengetahuan atau rancangan Rosmah, sebaliknya diatur oleh Rizal yang merupakan dalang sebenar kes ini.

“Rosmah tidak pernah terlibat di dalam urusan meminta peratusan wang suapan berjumlah RM187.5 juta iaitu 15 peratus dari nilai kontrak daripada Saidi, baik secara sendiri atau melalui Rizal.

“Beliau juga tidak pernah mempunyai pengetahuan bahawa Rizal telah meminta peratusan wang suapan daripada Saidi sebanyak 10, 12 atau 15 peratus di Lygon Café, Sunway Putra Mall, yang kononnya bagi pihak dirinya,” kata peguam itu yang turut memaklumkan anak guamnya juga tidak pernah menerima suapan RM6.5 juta daripada Saidi bagi membantu Jepak mendapatkan projek solar secara rundingan terus.

Akberdin berkata Rosmah tidak pernah mengarahkan Rizal untuk mengaturkan perjumpaan dengan Saidi dan Rayyan di rumahnya di Langgak Duta pada 7 Sept 2017 dan perjumpaan itu di luar pengetahuan tertuduh.

“Perjumpaan itu berlangsung kurang daripada lima minit dan Rosmah ketika itu sedang berpakaian sukan, tercungap-cungap selepas bersenam. Ini menunjukkan perjumpaan itu berlaku secara spontan, tidak dirancang dan secara tiba-tiba,” katanya.

Akberdin berkata, pembelaan juga ingin menegaskan bahawa Rosmah tidak pernah menjangka kehadiran Rayyan dan Saidi dengan indikasi tempoh singkat perbualan selama kurang daripada lima minit serta keadaan Rosmah yang sedang berpakaian sukan tersebut.

Peguam itu berkata anak guamnya akan menyangkal dakwaan dua beg bagasi yang kononnya mengandungi RM5 juta yang telah diterima oleh beliau pada 20 Dis 2016 di Seri Perdana adalah tidak benar.

“Bahkan, ia adalah rekaan dan agenda Rizal untuk mengenakan anak guam saya bagi menyelamatkan dirinya sendiri. Beliau juga menafikan sekeras-kerasnya telah mengarahkan Rizal untuk membawa dua beg bagasi yang kononnya mengandungi RM5 juta tersebut kepadanya di Seri Perdana,” katanya.

Rosmah, 69, berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Saidi.

Rasuah itu didakwa diterima melalui Rizal sebagai ganjaran kerana membantu Jepak Holdings mendapatkan Projek Bersepadu Sistem Solar Photovoltaic Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak bernilai RM1.25 bilion secara rundingan terus daripada Kementerian Pendidikan.

Perbuatan itu didakwa dilakukan di Lygon Cafe, Sunway Putra Mall, Jalan Putra, di sini; kediamannya di Jalan Langgak Duta, Taman Duta dan di Seri Perdana, Persiaran Seri Perdana, Presint 10, Putrajaya antara Januari 2016 dan September 2017.

Pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) akta sama, yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana yang lebih tinggi, jika sabit kesalahan. – Bernama


Parti baharu Tun M Pejuang atau ‘Pujawang?’

BANGI, 23 Zulhijjah 1441H, Khamis – Ahli Jawatankuasa Pusat Ikatan Muslimin Malaysia (ISMA), Ir Lukman Al Hakim menyifatkan, pejuang adalah golongan menegakkan hak yang dirampas.

Hak yang dimaksudkan adalah seperti kehidupan berkeluarga, amalan beragama, harta kekayaan, keamanan sosial, legitimasi memimpin dan banyak lagi, kata Lukman.

Selain itu, katanya, pejuang juga fitrahnya berkorban dan terkorban iaitu mengorbankan masa, tenaga, harta bahkan nyawa untuk mencapai matlamat perjuangan.

“Matlamat perjuangan mereka besar dan panjang. Lebih besar dari kemahuan seorang individu. Lebih panjang dari tempoh kehidupan peribadi di dunia

“Mereka berjuang bukan untuk diri sendiri, tapi untuk orang lain. Untuk agenda perdana,” katanya dalam satu kenyataan, hari ini.

Demi agenda ini, kata Lukman lagi, mereka – pejuang – sanggup mati berdiri daripada hidup melutut.

“Mereka sanggup mati mulia daripada hidup terhina. Inilah definisi pejuang yang saya faham.

“Jika tidak menepati penerangan ini, itu bukan pejuang. Itu pujawang!,” sindir Lukman.

Lukman berkata demikian dipercayai ada kaitan dengan pengumuman Tun Dr Mahathir Mohamad berkenaan parti baharunya dikenali sebagai ‘Pejuang’.

Malam tadi, bekas Perdana Menteri itu memberitahu, nama penuh wadah politik itu sebagai Parti Pejuang Tanah Air.

Dr Mahathir berkata, parti itu akan dipimpin oleh anaknya, Datuk Seri Mukhriz sebagai Presiden dan beliau sebagai Pengerusi.

Menjelaskan tujuan parti itu, beliau berkata, parti itu ditubuhkan kerana kesedaran dan untuk membanteras rasuah yang menghancurkan bangsa.

Sementara itu, mengulas penubuhan parti baharu oleh pemimpin berusia 95 tahun itu, Naib Presiden ISMA, Prof Zainur Rashid Zainuddin sekali lagi menyarankan agar tokoh berkenaan berehat di usia senjanya.

“Masa pun tidak bersama kita. Saya mendoakan kebaikan buat Tun, rakyat dan negara dengan berehatnya Tun daripada politik negara,” katanya.


Peniaga naikkan harga jualan, tak patuh AKHAP boleh didakwa

PUTRAJAYA, 12 Ramadan 1442H, Sabtu – Peniaga yang menaikkan harga barangan jualan tanpa mematuhi perundangan pencatutan boleh didakwa melakukan kesalahan mencatut di bawah Akta Kawalan Harga dan Antipencatutan (AKHAP) 2011.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata pihaknya memandang serius situasi harga barangan keperluan pengguna yang tidak terkawal, termasuk minyak masak botol di pasaran kerana ianya penyumbang kepada kenaikan kos sara hidup rakyat.

“Ketetapan tindakan terhadap kenaikan harga barangan terlalu tinggi ini juga terpakai kepada minyak masak botol yang ada di pasaran,” menurutnya dalam kenyataan di sini hari ini.

Nanta berkata demikian susulan laporan media yang mendakwa harga minyak masak dalam botol bersaiz lima kilogram (kg) naik mendadak sejak Januari lepas iaitu dalam lingkungan RM28 hingga RM34 berbanding RM25 hingga RM27 pada tahun lepas.

Beliau berkata kenaikan harga barangan yang terlalu tinggi atau tidak terkawal adalah asas kepada suatu tindakan pemeriksaan dilaksanakan dan analisis pencatutan akan dilaksana selepas menerima maklum balas notis daripada peniaga.

“Justeru itu, KPDNHEP boleh melaksanakan tindakan berhubung harga minyak masak di bawah perundangan AKHAP 2011 melalui perundangan pencatutan.

“Peniaga boleh dikenakan tindakan di bawah Seksyen 14(1) AKHAP 2011 dan sekiranya sabit kesalahan, boleh dikenakan denda sehingga RM500,000 sekiranya suatu perbadanan atau syarikat dan bagi bukan perbadanan atau individu pula boleh dikenakan denda sehingga RM100,000 atau dipenjarakan selama tempoh tidak melebihi tiga tahun atau kedua-duanya sekali,” katanya.

Mengulas lanjut, Nanta berkata rekod aduan berhubung minyak masak botol yang dijual pada harga tinggi menunjukkan trend penurunan.

“Sejak Januari lepas, 16 aduan diterima kemudian telah menurun pada Februari iaitu hanya tiga aduan dan pada Mac, sejumlah lima aduan sahaja diterima manakala bulan ini pula tiada sebarang aduan diterima tentang harga tinggi untuk minyak masak botol.

“Ini seiring dengan data kutipan harga minyak masak (jenis tulen) botol lima kg yang menunjukkan harga terendah ada dijual di pasaran pada RM21.50 dan tertinggi RM30.00,” katanya.

Beliau berkata minyak masak botol tidak diberikan subsidi dan akan dijual mengikut harga pasaran berdasarkan mekanisme pengapungan harga.

Nanta berkata harga pasaran minyak masak ditentukan oleh harga minyak sawit mentah dunia dan kos lain yang menyumbang kepada penentuan harga runcit minyak masak botol seperti kos operasi, kos bahan mentah dan kos pembungkusan.

“Berdasarkan data daripada Lembaga Minyak Sawit Malaysia, harga minyak sawit mentah mengalami kejatuhan yang ketara bermula pada bulan Februari 2020 hingga Mei 2020.

“Namun harga minyak sawit mentah dunia kembali meningkat bermula Jun tahun lepas iaitu dalam lingkungan RM1,000/metrik tan (mt) dan kini melepasi RM4,000/mt,” katanya.

Beliau berkata pada tahun ini, minyak mentah dunia semakin agresif menunjukkan peningkatan sehingga mencapai RM4,153/mt dan peningkatan harga minyak mentah dunia boleh memberi kesan kepada harga runcit minyak masak botol.

“Wajar dan munasabah situasi perubahan harga minyak mentah dunia ini memberi kesan kepada perubahan harga runcit minyak masak botol yang dijual di pasaran.

“Justeru itu, rakyat perlu memahami senario yang berlaku dalam menentukan perubahan harga pada barang keperluan seperti minyak masak botol,” katanya.

Nanta juga berkata di bawah Program Skim Rasionalisasi Harga Minyak Masak, kerajaan memberikan subsidi untuk minyak masak dalam bungkusan polibeg satu kg sahaja dan ia adalah relevan dengan kiraan nisbah penggunaan minyak masak bagi tujuan kegunaan isi rumah iaitu satu penduduk bersamaan dengan 1.5 kg untuk kegunaan sebulan.

“Sehubungan itu, sebagai kerajaan yang prihatin, program pemberian subsidi terhadap minyak masak dalam polibeg satu kg tetap diteruskan bagi memastikan rakyat terus dapat menikmati bekalan minyak masak untuk kegunaan isi rumah pada harga mampu milik iaitu RM2.50.

“Pengguna diberi pilihan untuk memilih minyak masak bersubsidi satu kg yang juga berkualiti atau memilih minyak masak botol yang ada dijual dalam pelbagai berat dan harga,” katanya.

Beliau berkata setiap bulan sebanyak 60,000 metrik tan minyak masak satu kg bersubsidi diedarkan di seluruh negara termasuk kawasan luar bandar dan jumlah pengeluaran serta pengedaran ini adalah mencukupi bagi kegunaan 32.7 juta rakyat Malaysia. – Bernama


Pilihan raya PBT bazir wang rakyat, lemahkan kuasa kerajaan negeri

BANGI, 23 Zulkaedah 1441H, Rabu – Tiada manfaat untuk Kementerian Perumahan dan Kerajaan Tempatan (KPKT) meneruskan usul cadangan pilihan raya kerajaan tempatan, yang kelak hanya mengorbankan banyak wang rakyat.

Felo Penyelidik Undang-undang dan Perlembagaan Universiti Teknologi Malaysia (UTM), Dr Muhammad Fathi Yusof yakin tidak ada asas kukuh untuk menyokong alasan bagi cadangan menghidupkan semula pilihan raya kerajaan tempatan – yang dijangka menelan kos sebanyak RM2 juta bagi setiap PBT dan RM308 juta secara keseluruhannya yang merangkumi 154 PBT.

“Kos yang disebutkan ini adalah kos yang sangat minima. Dipercayai kos sebenar jauh lebih tinggi.

“Tambahan pula kos yang dijangkakan itu belum mengambil kira aspek perbelanjaan yang ditanggung oleh parti-parti dan calon-calon yang bertanding,” katanya dalam satu kenyataan hari ini.

KPKT sebelum ini menetapkan sasaran untuk membentangkan usul pilihan raya kerajaan tempatan dalam sidang Dewan Rakyat, pada pertengahan 2021.

Menteri Perumahan dan Kerajaan Tempatan, Zuraida Kamaruddin berkata, sejak 2018 sehingga kini, pihak kementerian masih dalam penyediaan kertas Kabinet dan membentuk dua jawatankuasa berkaitan pilihan raya itu.

Katanya, jawatankuasa polisi terdiri daripada pegawai dan agensi kerajaan untuk mempertimbangkan isu berkenaan perundangan, implikasi kewangan dan kaedah serta mekanisme pelaksanaan.

Dr Muhammad Fathi yakin pilihan raya kerajaan tempatan jika diadakan akan melemahkan fungsi dan kuasa kerajaan negeri, bahkan katanya, di beberapa negeri tidak mustahil akan berlaku pentadbiran kerajaan tempatan di ibu negeri yang tidak sehaluan dengan kerajaan negeri.

“Dalam keadaan sistem federalisme yang mengehadkan kuasa kerajaan negeri kepada skop kuasa yang sedia terhad, kehilangan kuasa langsung ke atas kerajaan tempatan akan melemahkan kerajaan negeri. Jika pilihan raya kerajaan tempatan diadakan, timbul persoalan berkaitan siapakah sebenarnya yang layak mengundi.

“Jika kelayakan mengundi hanya diberikan kepada mereka yang tinggal di kawasan dalam sempadan sesuatu kerajaan tempatan, ia merupakan diskriminasi kepada ‘penduduk siang’ iaitu mereka yang datang dari luar tetapi bekerja di kawasan berkenaan,” katanya.

Beliau berkata, hakikatnya ‘penduduk siang’ ini banyak memberikan sumbangan kepada kemakmuran sesuatu kerajaan tempatan dan akan menerima kesan langsung akibat pembangunan yang dilaksanakan oleh pihak berkuasa kerajaan tempatan.

“Oleh itu, ringkasnya tidak ada manfaat yang jelas untuk diteruskan cadangan pilihan raya kerajaan tempatan.

“KPKT sepatutnya menumpukan usaha untuk membantu dan membimbing usaha untuk meningkatkan kecekapan PBT dari pelbagai sudut termasuklah dalam pengurusan jalan raya, tempat awam dan pengurusan sisa pepejal,” sarannya.


Malaysia, Palestin meterai empat MoU perkukuh hubungan

NEW YORK, 27 Safar 1444H, Sabtu – Hubungan akrab antara Malaysia dan Palestin yang terjalin begitu lama diperkukuhkan lagi dengan termeterainya empat memorandum persefahaman (MoU) antara kedua-dua negara di sini pada Jumaat.

Perdana Menteri Datuk Seri Ismail Sabri Yaakob dan Presiden Palestin Mahmoud Abbas menyaksikan majlis menandatangani empat MoU mengenai Penubuhan Mesyuarat Jawatankuasa Bersama, Kerjasama dalam Bidang Kesihatan, Pelancongan dan Hal Ehwal Islam.

Sebelum itu, kedua-dua pemimpin yang berada di kota metropolitan ini untuk menghadiri Perhimpunan Agung Pertubuhan Bangsa Bangsa Bersatu (UNGA) ke-77, mengadakan pertemuan dua hala di hotel penginapan Abbas.

Pada pertemuan selama 30 minit itu, Ismail Sabri mengulangi komitmen Malaysia dalam mendukung perjuangan dan hak Palestin sebagai sebuah negara yang merdeka, berdaulat dengan Baitulmuqaddis sebagai ibu negara.

Perdana Menteri turut mengulangi pendirian Malaysia sejak sekian lama iaitu tidak sama sekali menyokong Israel di mana-mana platform antarabangsa sehingga Palestin mendapat hak mereka sebagai negara berdaulat, proses perdamaian Israel dan Palestin selesai serta penamatan pendudukan Israel di wilayah Palestin.

Bagi mengukuhkan lagi hubungan dua hala, Abbas menjemput Ismail Sabri untuk mengadakan lawatan rasmi ke Palestin bagi melihat sendiri penindasan dan kemusnahan yang dilakukan oleh Israel terhadap wilayah itu dan rakyatnya.

Dalam pertemuan itu, Perdana Menteri mengalu-alukan rakyat Palestin menyambung pelajaran di Malaysia dalam bidang-bidang penting untuk pembangunan semula Palestin.

Sehingga kini, terdapat kira-kira 800 penuntut Palestin di universiti terkemuka di Malaysia yang mengikuti pengajian dalam pelbagai bidang, antaranya teknikal, kejuruteraan serta Pendidikan dan Latihan Teknikal dan Vokasional (TVET).

Di akhir pertemuan itu, Ismail Sabri sekali lagi mengulangi lagi sekali komitmen Malaysia berkaitan isu-isu Palestin dan akan sentiasa memastikan ia diberikan perhatian yang adil dan saksama di forum antarabangsa. – Bernama


Bekalan ubat di fasiliti kesihatan KKM mencukupi

SEPANG, 7 Zulkaedah 1443H, Selasa – Bekalan ubat-ubatan di fasiliti kesihatan Kementerian Kesihatan (KKM) sama ada di hospital atau klinik kesihatan KKM adalah mencukupi dan tidak berlaku gangguan bekalan, kata Menteri Kesihatan Khairy Jamaluddin.

“Buat masa ini tiada masalah. Bekalan (ubat-ubatan) sentiasa mencukupi, kita sentiasa pantau untuk memastikan tahap stok ubat-ubatan di fasiliti kami mencukupi,” katanya pada sidang media selepas melancarkan Hari Keselamatan Makanan Sedunia Peringkat Kebangsaan 2022, hari ini.

Media sebelum ini melaporkan berlaku kekurangan bekalan ubat-ubatan dan bahan mentah bagi produk farmaseutikal akibat permintaan tinggi selepas pandemik COVID-19 dan pembukaan semula aktiviti ekonomi.

Khairy bagaimanapun berkata, situasi tersebut dilaporkan berlaku di fasiliti kesihatan swasta termasuk farmasi.

Menurutnya, antara maklum balas yang diterima KKM dalam sesi libat urus dengan pihak industri farmaseutikal pada 2 Jun lepas bagi mendapatkan gambaran mengenai bekalan ubat-ubatan yang dihasilkan di Malaysia atau diimport, adalah berlaku kekurangan bekalan ubat-ubatan untuk merawat cirit-birit, demam, selesema, batuk, antibiotik dan vitamin C.

Khairy berkata, beliau telah mengarahkan Bahagian Perkhidmatan Farmasi untuk bekerjasama dengan persatuan farmasi di Malaysia termasuk pengeluar ubat-ubatan untuk mencari bekalan alternatif sekiranya masalah kekurangan itu berterusan.

Beliau juga telah mengarahkan Ketua Setiausaha KKM, Datuk Harjeet Singh untuk menyediakan perancangan serta strategi jangka sederhana dan panjang sebagai persiapan sekiranya masalah bekalan ubat-ubatan berlaku di fasiliti kesihatan KKM.

“Kami (KKM) perlu ada strategi (tangani kekurangan bekalan ubat-ubatan) sama ada cari sumber pasaran dari negara baharu atau bekerjasama dengan industri farmaseutikal tempatan agar bekalan tidak terjejas di masa hadapan,” katanya.

Dalam perkembangan lain, Khairy mahu pengarah dan ketua jabatan fasiliti kesihatan KKM untuk melaporkan segera sekiranya berlaku kekurangan tenaga kerja atau kekosongan jawatan di fasiliti masing-masing bagi mengelak berlaku bebanan tugas dalam kalangan pegawai perubatan sedia ada.

“Saya sendiri tidak puas hati kalau ada aduan berhubung situasi ini,” katanya mengulas luahan pengguna akaun Twitter yang mendakwa isterinya terpaksa bertugas secara ‘on call’ setiap hari, selama tiga bulan kerana rakan sekerja mengambil cuti bersalin.

Khairy berkata, pihaknya sedang menunggu laporan daripada pasukan petugas khas yang menyiasat dakwaan budaya buli di hospital KKM bagi mencari penyelesaian berhubung jadual kerja, etika kerja dan elaun ‘on call’.

“Kami bagi dua bulan kepada pasukan khas untuk keluarkan satu laporan menyeluruh. Sudah tiga minggu pasukan ini bekerja dan berbaki lagi lima minggu untuk siapkan laporan,” katanya.

Bagi melancarkan tugas pasukan khas itu, Khairy menggesa semua pegawai perubatan KKM untuk memberi maklum balas terhadap borang kaji selidik yang telah die-mel kepada mereka.

“Survey (kaji selidik) ini penting kerana terdapat soalan mendalam mengenai persekitaran kerja di KKM,” katanya serta menambah ketika ini seramai 40,000 pegawai perubatan KKM telah melengkapkan borang kaji selidik berkenaan.

Beliau menyasarkan 60,000 pegawai perubatan KKM untuk turut serta dalam kaji selidik itu bagi memastikan maklumat tepat dan menyeluruh diterima pasukan khas terbabit yang ditubuhkan bulan lepas. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Daging, bahan mentah import Ramly Burger disah halal

BANGI, 12 Jamadilawal 1442H, Ahad – Ramly Food Processing Sdn Bhd (RFPSB) mengesahkan tiada pembabitan orang tengah dalam urusan mengimport daging dan bahan mentah.

Pengarah Urusannya, Datuk Dr Ramly Mokni berkata, RFPSB hanya mengimport daging dan lain-lain bahan mentah terus daripada pengeluar dari luar negara dan dipantau sendiri oleh Jabatan Kemajuan Islam Malaysia (Jakim) secara berkala dan disahkan halal.

“RFPSB adalah syarikat Bumiputera muslim yang dimiliki oleh sebuah keluarga dan kami amat menitikberatkan serta berhati-hati dalam isu ini sejak dulu,” katanya dalam satu kenyataan disiarkan di Facebook Ramly Halal Kiosk Malaysia, hari ini.

Ramly Halal Kiosk Malaysia adalah syarikat di bawah Kumpulan Ramly yang fokus kepada kiosk dan juga restoran makanan segera.

Difahamkan, kenyataan itu merujuk kenyataan media Jakim pada 23 Disember lalu berkenaan isu daging seludup.

Dalam pada itu, Ramly berkata, RFPSB menyambut baik saranan Jakim dan Kementerian Perdagangan Dalam Negeri dan Hal Ehwal Pengguna supaya tiada mana-mana pihak mengulas isu itu selagi siasatan penuh belum selesai.

Terdahulu, Jakim menasihatkan semua pihak tidak memberi sebarang ulasan dan pandangan yang boleh menjejaskan kredibiliti kes penyiasatan daging seludup yang menjadi kontroversi ketika ini.

Timbalan Ketua Pengarah (Operasi) Jakim, Datuk Abdul Aziz Jusoh, berkata kes yang hangat diperkatakan itu masih dalam siasatan Kementerian Perdagangan Dalam Negeri dan Hal Ehwal Pengguna (KPDNHEP).

Katanya, sebarang kenyataan berhubung kes itu dikhuatiri secara tidak langsung boleh menimbulkan keresahan dalam kalangan masyarakat.


Usah sentuh isu 3R, kemuka dasar terbaik untuk rakyat

BANGI, 26 Zulhijjah 1444H, Sabtu – Semua parti politik yang bertanding pada Pilihan Raya Negeri (PRN) diminta supaya mengikut polisi dan dasar parti masing-masing tanpa menyentuh mengenai isu sensitif melibatkan kaum, agama dan institusi raja (3R).

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, bagi memastikan rakyat hidup dalam keadaan aman sejahtera, sebarang isu 3R perlu dielakkan.

“Pihak yang bertanding perlu mementingkan polisi dan dasar parti masing-masing demi kebajikan rakyat dan akur titah Yang di-Pertuan Agong supaya tidak menyentuh mengenai sebarang isu 3R dan pendekatan itu perlu dilakukan semua pihak meskipun berlainan parti politik.

“Seharusnya semua parti politk bertarung untuk mengeluarkan polisi dan dasar yang ingin dilakukan untuk kebajikan rakyat,” katanya seperti dilapor akhbar tempatan, hari ini.

Beliau juga menasihatkan supaya parti politik tidak menyalahgunakan institusi agama termasuk masjid dan surau untuk tujuan politik.

Dalam hal berkenaan, majlis agama di negeri masing-masing sudah jelas tidak membenarkan masjid digunakan untuk tujuan politik.

Justeru, pihaknya tidak teragak-agak menyerahkan perkara tersebut kepada penguatkuasaan agama setiap negeri sekiranya masjid dan surau digunakan sebagai medan berpolitik.

“Garis panduan berhubung perkara itu sudah jelas. Sekiranya masih berlaku, kita akan menyerahkan perkara itu kepada bahagian penguatkuasa agama negeri untuk mengambil tindakan,” katanya.


Pelumba drag maut, perlumbaan dihentikan serta-merta

KUALA NERUS, 18 Rabiulawal 1444H, Sabtu – Perlumbaan Battle of The King (BOTK) 2022 yang berlangsung di Litar Perlumbaan Terengganu, Gong Badak dekat sini dihentikan serta-merta, selepas seorang pesertanya maut ketika perlumbaan.

Kejadian itu dimaklumkan oleh penganjur BOTK 2022, MUSC Motorsport menerusi laman sosial Facebook rasminya.

Menurut penganjur, siri perlumbaan yang sepatutnya berakhir esok ditamatkan serta-merta hari ini dan akan ditangguhkan ke suatu tarikh lain, bagi menghormati mangsa dan keluarga.

“MUSC mengucapkan salam takziah kepada Apeh Jamal dan keluarga.

“Sebagai penghormatan, pihak pengurusan, semua rakan program dan pasukan drag, mengambil keputusan untuk menangguhkan acara BOTK 2022 ini ke suatu tarikh lain yang akan ditentukan kelak,” menurut kenyataan itu.

Menurut sumber seorang pelumba drag Apeh Jamal atau nama sebenarnya Muhamad Hafez Jamal Jamaludin, 40, maut sewaktu menyertai perlumbaan drag BOTK 2022 pada 11.35 pagi tadi.

Mangsa meninggal dunia akibat kecederaan parah selepas kereta jenis Mitsubishi Lancer Evo yang dipandunya, hilang kawalan lalu terbabas melepasi trek perlumbaan sebelum merempuh sebatang pokok.

Sementara itu Ketua Polis Daerah Kuala Terengganu ACP Abdul Rahim Md Din mengesahkan kejadian tersebut. – Bernama


Mansuh subsidi: Kerajaan ambil pendekatan populis raih perhatian rakyat

BANGI, 30 Zulkaedah 1443H, Khamis – Langkah kerajaan memansuhkan subsidi minyak masak tulen botol dua hingga lima kilogram mulai esok bukanlah waktu yang sesuai, memandangkan ramai rakyat masih terjejas meskipun negara sudah beralih ke fasa endemik.

Ketua Pemuda BERJASA, Ustaz Fahmi Bazlan percaya langkah pemansuhan ini dibuat selepas kerajaan mengambil kira situasi pasca COVID-19, kononnya rakyat kini sudah kembali bekerja dan mempunyai pendapatan.

Maka, atas dasar itu kerajaan mengambil pendekatan memansuhkan pemberian subsidi minyak masak berbotol dan mengembalikannya kepada harga asal.

“Di sebalik pengumuman pemansuhan ini, kita dikejutkan juga dengan kenaikan gaji di pihak pengurusan FGV dan beberapa lagi faktor lain.

“Tatkala rakyat semakin menderita dengan ekonomi dunia dan ketidakcukupan bekalan makanan, tiba-tiba subsidi pula ditarik. Ini suatu yang besar,” katanya dalam rancangan Dimensi di TV Pertiwi, malam ini.

Mengulas lanjut, Ustaz Fahmi menyifatkan langkah kerajaan yang dipimpin Perdana Menteri, Datuk Seri Ismail Sabri Yaakob itu sebagai pendekatan populis untuk mendapatkan perhatian rakyat.

Beliau yakin kerajaan hari ini tidak melihat situasi sebenar di lapangan, bagaimana realiti ketidakcukupan bekalan minyak masak.

“Baru saja saya keluar daripada kedai runcit dan saya lihat tiada lagi stok minyak masak bersubsidi.

“Sebenarnya pengumuman Perdana Menteri ini adalah tindakan seorang ahli politik yang menggunakan populis sebagai gaya untuk mendapatkan perhatian,” katanya.

Beliau berkata, sekalipun berlaku penyelewengan minyak masak berbotol, kerajaan sewajarnya mencari langkah penyelesaian lain berbanding memutuskan untuk memansuh pemberian subsidi.

Merujuk situasi di Turki, Ustaz Fahmi berkata, di saat negara itu berdepan krisis ekonomi yang teruk, kerajaan campur tangan dalam suatu pertimbangan antara keuntungan atau faedah diambil oleh syarikat besar, pengeluar dan pengguna.

“Apabila campur tangan jangka panjang berlaku, memang kerajaan ada hak untuk memastikan bahawa syarikat-syarikat besar ini mengambil keuntungan yang lebih rendah bagi memberi peluang kepada rakyat mendapat harga sepatutnya.

“Kerajaan Malaysia sengaja membiarkan syarikat besar pengeluar minyak masak ini untung besar,” katanya.

Terdahulu, kerajaan mengumumkan subsidi minyak masak botol dimansuhkan bagi memastikan bekalan bahan makanan dalam pasaran akan lebih stabil untuk jangka masa panjang.

Setakat ini, untuk subsidi bagi minyak masak paket satu kilogram masih diteruskan.

Tonton penuh rancangan Dimensi;


Tempoh kuarantin pengembara dipendekkan kepada 10 hari

KUALA LUMPUR, 27 Rabiulakhir 1442H, Ahad – Berkuat kuasa esok, tempoh perintah pengawasan dan pemerhatian bagi pengembara yang pulang dari luar negara serta pengurusan kontak rapat di Malaysia dikurangkan daripada 14 hari kepada 10 hari.

Ketua Pengarah Kesihatan, Tan Sri Dr Noor Hisham Abdullah berkata, ia terpakai bagi perintah pengawasan dan pemerhatian di pusat kuarantin yang diwartakan atau di tempat kediaman.

“Semakan bukti saintifik klinikal terkini mendapati bahawa risiko jangkitan pasca-kuarantin akan berkurangan mengikut tempoh masa kuarantin.

“Kadar kebolehjangkitan adalah tertinggi pada minggu pertama selepas pendedahan,” katanya dalam kenyataan mengenai situasi semasa COVID-19 di sini hari ini.

Beliau berkata sehingga kini, beberapa negara telah menyemak semula tempoh kuarantin wajib masing-masing.

“United Kingdom, Jerman dan Belgium telah menurunkan tempoh kuarantin daripada 14 hari kepada 10 hari manakala Perancis pula telah mengambil tempoh kuarantin wajib selama tujuh hari,” katanya.

Beliau berkata, Kementerian Kesihatan Malaysia (KKM) dalam sidang media pada 4 Disember lepas telah mengumumkan untuk mengkaji langkah memendekkan tempoh kuarantin di Malaysia ke atas prosedur pengurusan kuarantin wajib kepada pengembara yang pulang dari luar negara dan kontak rapat kepada kes yang disahkan positif COVID-19.

Katanya, ini adalah selaras dengan situasi semasa COVID-19 di Malaysia dan laporan klinikal terkini dari seluruh dunia.

Dr Noor Hisham turut memaklumkan KKM mengenal pasti enam kluster baharu hari ini membabitkan Wilayah Persekutuan Labuan, Wilayah Persekutuan Kuala Lumpur dan Selangor, Johor, Negeri Sembilan serta Pahang.

Beliau berkata, Kluster Hujung Pasir merupakan kluster berkaitan tempat kerja di Wilayah Persekutuan Labuan dan kes indeks bagi kluster ini telah dilaporkan positif pada 12 Disember lepas hasil saringan individu bergejala.

“Sehingga 13 Disember, sejumlah 143 individu telah disaring dan lima kes telah dikesan positif COVID-19,” katanya.

Dr Noor Hisham berkata, kluster kedua yang dikenal pasti ialah Kluster Lestari yang berkaitan dengan kumpulan berisiko tinggi membabitkan daerah Petaling, Hulu Langat, Klang dan Sepang di Selangor serta daerah Lembah Pantai di Wilayah Persekutuan Kuala Lumpur.

Kes indeks bagi Kluster Lestari telah dilaporkan positif COVID-19 pada 8 Disember lepas hasil saringan individu bergejala dan telah dimasukkan ke Hospital Sungai Buloh dan sehingga hari ini, sejumlah 351 individu telah disaring dan 31 kes telah dikesan positif COVID-19 dalam kluster ini.

Beliau berkata, Kluster Idaman pula berkaitan keagamaan membabitkan daerah Kulai di Johor dengan kes indeks bagi kluster ini merupakan kes Jangkitan Pernafasan Akut Teruk (SARI) yang telah dilaporkan positif COVID-19 pada 10 Disember lepas dan dimasukkan ke Hospital Enche’ Besar Hajjah Khalsom di Kluang.

Setakat ini, sejumlah 52 individu telah disaring dan lapan kes telah dikesan positif COVID-19 dalam kluster ini.

Dr Noor Hisham berkata, Kluster Tapak Bina Rimbun adalah berkaitan tapak binaan di daerah Seremban dengan kes awal dikesan pada 10 Disember lepas hasil saringan bersasar tempat kerja dengan terkini 16 kes dikesan positif COVID-19.

Kluster Tanjung Suria pula membabitkan daerah Sepang, Gombak, Kuala Selangor dan Hulu Selangor dengan kes awal dilaporkan positif COVID-19 pada 7 Disember lepas hasil saringan bersasar di tempat kerja melibatkan dua kilang.

Sehingga kini, sebanyak 8,480 individu telah disaring dengan 31 kes dikesan positif dalam kluster ini.

Beliau berkata, Kluster Kuala pula melibatkan daerah Kuantan, Pahang dengan kes indeks dilaporkan positif COVID-19 pada 10 Disember lepas hasil saringan individu bergejala dan sehingga kini, 26 kes dikesan positif COVID-19. – Bernama


Anwar sedia persembah nama Ahli Parlimen pada masa sesuai

KUALA LUMPUR, 28 Safar 1442H, Jumaat – Presiden PKR, Datuk Seri Anwar Ibrahim berkata, beliau akan mempersembahkan semua nama 121 Ahli Parlimen yang menyokongnya berserta surat pengesahan daripada setiap presiden parti kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, pada masa yang sesuai.

Beliau menegaskan, bukan kuasa polis, ahli politik atau Menteri Dalam Negeri, Datuk Seri Hamzah Zainuddin untuk memaksa dirinya mendedahkan nama-nama Ahli Parlimen yang menyokongnya itu.

“Terserah kepada diri saya selaku presiden parti dan ia adalah keputusan saya untuk mempersembahkan kepada Yang di-Pertuan Agong, bukan keputusan polis, ahli politik atau Menteri Dalam Negeri,” katanya.

Terdahulu, media melaporkan bahawa Anwar masuk ke Ibu Pejabat Polis Bukit Aman sekitar jam 3 petang sebelum keluar semula kira-kira jam 5.10 petang.

Anwar menegaskan bahawa beliau dipanggil ke Bukit Aman kerana ‘desakan politik’.

“Ini jelas merupakan gangguan politik, dan ada arahan politik yang diberikan kepada polis. Cara pertanyaan dan permasalahan itu semata-mata berkisar tentang Ahli Parlimen, siapa mereka dan nama mereka. Ini sama sekali bukan urusan orang lain untuk diketahui.

“Tidak masuk akal untuk mempertanyakan apa yang dibahas secara terperinci antara saya dan Agong,” katanya, sambil memaklumkan beliau memberi kerjasama penuh kepada Unit Siasatan Jenayah Terkelas (USJT) Jabatan Siasatan Jenayah (JSJ) untuk membantu siasatan.

Katanya, sebanyak enam laporan polis dibuat terhadapnya berhubung dakwaan beliau memperoleh 121 sokongan Ahli Parlimen dari UMNO, Armada BERSATU dan orang perseorangan sebelum ini.

“Memang saya memberi kerjasama penuh namun saya sudah nyatakan kepada pihak polis bahawa saya selaku presiden sudah menerima surat pengesahan daripada presiden parti lain yang menyokong saya,” katanya.


Vaksinasi sudah capai 80 peratus

KUALA LUMPUR, 14 Safar 1443H, Selasa – Program Imunisasi COVID-19 Kebangsaan (PICK) mencapai sasaran awal apabila 80 peratus populasi dewasa di Malaysia telah lengkap vaksinasi hari ini.

Perkara itu diumumkan Perdana Menteri Datuk Seri Ismail Sabri Yaakob menerusi ciapan di Twitter rasminya

“Tahniah! Malaysia mencapai 80 peratus populasi dewasa negara telah lengkap vaksinasi. Teruskan usaha kita perangi COVID-19,” katanya yang turut menyertakan tanda pagar #LindungDiriLindungSemua.

PICK dilancarkan pada 24 Feb lepas untuk memberikan vaksin kepada orang ramai dalam usaha membendung penularan COVID-19 di seluruh negara.

Di Facebook rasminya pula, Ismail Sabri menyifatkan kejayaan itu adalah hasil pengorbanan para petugas barisan hadapan dan sokongan seluruh Keluarga Malaysia.

“Hasil pengorbanan para petugas barisan hadapan dan sokongan jitu seluruh Keluarga Malaysia dalam mendapatkan vaksin, tidak mengira tua atau muda, baik yang di kota, juga yang di desa, kadar vaksinasi (dewasa) negara akhirnya telah mencapai 80 peratus populasi.

“Tahniah, ini adalah kejayaan kita semua!” katanya.
Sementara itu Menteri Kesihatan Khairy Jamaluddin yang turut berkongsi perkara sama menerusi ciapan di Twitter rasminya berkata sasaran berkenaan dicapai pada pukul 1 tengah hari ini.

“Pada pukul 1 tengah hari ini, Malaysia telah mencapai sasaran 80 peratus penduduk dewasa lengkap menerima vaksin.

“Walaupun sasaran awal adalah 80 peratus populasi dewasa, sekarang @JKJAVMY (Jawatankuasa Khas Jaminan Akses Bekalan Vaksin COVID-19) akan berusaha untuk menjejaki 20 peratus lagi yang belum atau enggan divaksinasi,” katanya. – Bernama


Netizen bimbang ibu bapa, penjaga bersesak ambil anak di sekolah

BANGI, 17 Rejab 1442H, Isnin – Pembukaan semula sesi persekolahan secara berperingkat mulai hari ini bagi prasekolah, Tahun 1 dan Tahun 2 memberi satu perasaan baru dan menerujakan buat anak-anak termasuk ibu bapa serta penjaga mereka.

Ramai yang berpusu-pusu hadir untuk menghantar anak-anak mereka ke sekolah setelah sekian lama hanya menjalani Pengajaran Dan Pembelajaran Di Rumah (PdPR).

Namun begitu, pengguna laman Facebook, Mohd Fadli Salleh memuat naik tulisan serta beberapa kepingan gambar bagi menunjukkan situasi ibu bapa yang menunggu di luar perkarangan sekolah.

Melalui gambar tersebut, dapat dilihat bahawa ibu bapa atau penjaga berkerumun menunggu kepulangan anak masing-masing tanpa menjaga jarak sosial antara satu sama lain.

Meskipun mereka dilihat memakai pelitup muka, kesesakan itu menimbulkan kebimbangan dalam kalangan netizen.

Malah difahamkan bahawa situasi melanggar prosedur operasi standard (SOP) sedemikian turut berlaku di beberapa sekolah lain di seluruh negara.

Pengguna Facebook, Cynthia Nur Nabila berkata, situasi itu berlaku ekoran keinginan ibu bapa dan penjaga menunggu anak-anak mereka di depan pintu pagar skolah.

“Kalau boleh nak bawa kereta masuk dalam. Kan dah ada tempat untuk tunggu anak, tunggu sahaja anak-anak keluar baru jemput. Saja nak kumpul ramai buat sesak.

“Ada juga kes parking khas untuk van, tapi ibu bapa suka-suka parking bagi sesak. Bila ditegur guard boleh buat muka ‘selenge’ sahaja. Tak fikir keselamatan anak-anak. Moga Allah lindungi anak-anak kita semua,” katanya.

Manakala, pengguna Facebook, Nurul Nadia Sapingi berkata, situasi sebegitu turut sama berlaku di sekolah anaknya.

Walhal, katanya, para guru sudah memberitahu arahan bagi memaklumkan bahawa penjaga kepada murid yang kelasnya disebut sahaja dibenarkan tampil mengambil anak masing-masing.

“Dah beritahu arahan semua, hanya kelas murid disebut saja penjaga baru datang ke pintu keluar sekolah. Ini tidak. Penjaga yang tak terlibat pun ikut berkerumun di pintu situ. Keadaan sangat sesak. Penjaga memang tak main peranan atau memnag tak faham dengarn arahan, tak tahu lah,” katanya.

Shahrul Izwan Sabdin pula berkata, pihak sekolah sudah melakukan yang terbaik dan membuat susunan untuk murid keluar secara berperingkat, namun keadaan masih sukar dikawal.

“Pihak sekolah dah susun cantik dah keluar berperingkat-peringkat. Cuma ibu bapa yang terlalu ramai, teruja tunggu depan laluan. Macam mana murid nak lalu?,” katanya.

Menceritakan situasi yang sama, Sarah Mohamed berkata, guru di sekolah anaknya telah mengambil inisiatif untuk terlebih dahulu memberikan jadual bagi membenarkan murid keluar secara sistematik.

“Cikgu dah siap-siap bagi jadual kelas mana yang keluar dulu. Keluar pun kene beratur. Siap ada polis trafik jaga lagi. Tapi ibu bapa masih penuh menunggu depan pagar macam ini. Mungkin hari pertama persekolahan semua teruja nak tengok anak,” katanya.

Sementara itu, Nien Zafriel yang turut menghantar anak ke sekolah hari ini menyifatkan situasi di sekolah menakutkan apabila melihat terdapat ibu bapa yang sibuk mengintai anak dari tepi pagar dan berlaga bahu.

“Tak jarak langsung. Aduhai, terus lupa SOP. Padahal anak tu cikgu semua dah siap sedia uruskan segala hal SOP sekolah. Tak mahu ada kluster sekolah dan ditutup kalau ada kes!,” tegasnya.


Turkiye bincang isu pertahanan, keselamatan dengan rakan sejawat di AS

ANKARA, 6 Jamadilawal 1444H, Khamis – Menteri Pertahanan Turkiye, Hulusi Akar dan rakan sejawatnya di Amerika Syarikat (AS), Lloyd J Austin mengadakan perbincangan isu pertahanan dan keselamatan dua-kedua negara tersebut menerusi panggilan telefon, semalam.

Lloyd mengucapkan takziah atas kehilangan nyawa dalam serangan Istanbul pada 13 November, dan serangan berikutnya di selatan Turkiye, dan menegaskan semula kepentingan hubungan strategik Turkiye-AS.

Beliau juga menyatakan kebimbangan terhadap tindakan yang semakin meningkat di utara Iraq dan Syria, termasuk serangan udara baru-baru ini, di mana beberapa daripadanya secara langsung mengancam keselamatan kakitangan AS yang bekerjasama dengan rakan kongsi tempatan di Syria untuk mengalahkan Daesh.

Lloyd menggesa de-eskalasi, dan berkongsi tentangan kuat jabatannya terhadap operasi ketenteraan baharu Turkiye di Syria.

Sementara itu, Hulusi menerusi kenyataan Kementerian Pertahanan memaklumkan, Turkiye dan AS adalah rakan sekutu penting.

Beliau menegaskan, operasi memerangi keganasan yang sedang dijalankan selaras dengan hak mempertahankan diri di bawah Perkara 51 Piagam Pertubuhan Bangsa-Bangsa (PBB) untuk memastikan keselamatan Turkiye dan negara-negara sempadan.

Pada masa sama, Hulusi juga menekankan sasaran utama dalam operasi berkenaan adalah pengganas dan Turkiye tidak sesekali menjadikan kumpulan pakatan atau orang awam sebagai mangsa keadaan.

“Kerjasama dalam memerangi keganasan akan menyumbang keamanan dan keselamatan serantau,” katanya sambil menegaskan pihaknya bersedia bekerjasama untuk menentang kumpulan Daesh dan semua organisasi pengganas lain.

Turkiye baru-baru ini melancarkan Operasi Claw-Sword di utara Iraq dan Syria, kempen udara sempadan bagi menentang kumpulan pengganas PKK yang mempunyai tempat persembunyian merentasi sempadan Iraq dan Syria.

Operasi itu dilancarkan pada 20 November lalu.

Presiden Turkiye, Recep Tayyip Erdogan turut memberi isyarat operasi darat terutama di utara Iraq dan Syria akan dilancarkan dengan tujuan menghapuskan ancaman keganasan.

Dalam kempen menentang keganasan yang berterusan sejak 35 tahun lalu, PKK yang disenaraikan sebagai organisasi pengganas oleh Turkiye, AS dan Kesatuan Eropah bertanggungjawab terhadap lebih 400,000 kematian termasuk wanita, kanak-kanak dan bayi. – Agensi.


Mangsa banjir di Sabah turun, Johor meningkat

KUALA LUMPUR, 7 Rejab 1444H, Ahad – Jumlah mangsa banjir di Sabah menurun manakala Johor menunjukkan peningkatan dan Pahang kekal dengan 314 orang, setakat 8 pagi ini.

Di SABAH,  Jawatankuasa Pengurusan Bencana Negeri (JPBN) memaklumkan jumlah mangsa banjir di negeri itu terus menurun kepada 1,664 orang daripada 651 keluarga di sembilan pusat pemindahan sementara (PPS) pagi ini, berbanding 1,723 orang daripada 673 keluarga malam tadi.

Menurut kenyataan itu, mangsa di Pitas seramai 1,363 orang daripada 565 keluarga dipindahkan ke empat PPS, diikuti Paitan dengan 259 orang (76 keluarga) di empat PPS dan Lahad Datu 42 orang (10 keluarga) di satu PPS.

JPBN memaklumkan jumlah mangsa banjir di Pitas dan Lahad Datu dijangka kekal, manakala di Paitan mungkin menurun hari ini.

Dalam pada itu, satu PPS iaitu Masjid Binsulung di Paitan telah ditutup pada pagi ini.

Di JOHOR, JPBN melaporkan jumlah mangsa banjir yang ditempatkan di PPS meningkat sedikit kepada 2,511 orang setakat 8 pagi ini, berbanding 2,216 orang pada 8 malam tadi.

Terdapat pertambahan satu PPS di Mersing dan dua di Batu Pahat menjadikan 33 PPS beroperasi setakat ini di tujuh daerah masih terjejas iaitu Mersing, Kota Tinggi, Kluang, Batu Pahat, Segamat, Tangkak dan Muar.

Mersing masih mencatatkan jumlah mangsa paling ramai iaitu 836 orang, diikuti Batu Pahat (694), Kluang (422), Kota Tinggi (416), Segamat (123), Tangkak (15) dan Muar (5).

Di PAHANG, JPBN memaklumkan jumlah mangsa banjir di Rompin kekal 314 orang daripada 96 keluarga, yang kini ditempatkan di tiga PPS iaitu PPS Kampung Setajam seramai 165 mangsa, PPS Kampung Rekoh (122) dan PPS Kampung Denai (27).-  Bernama